KANSAINVÄLISEN TELEVIESTINTÄLIITON YLEISSOPIMUS - FINLEX ®\nOlet tässä: Finlex › Valtiosopimukset › Valtiosopimukset › 1996 › 94/1996 › Sopimus tms.\nLiiton toiminta 1 JAKSO\nTäysivaltaisten edustajien konferenssi\n1 1. (1) Täysivaltaisten edustajien konferenssi kutsutaan koolle Kansainvälisen televiestintäliiton peruskirjan (jäljempänä "peruskirja") 8 artiklan soveltuvien määräysten mukaisesti.\n2 (2) Jos mahdollista, täysivaltaisten edustajien konferenssin tarkan kokoontumispaikan ja -ajan määrää edellinen täysivaltaisten edustajien konferenssi. Mikäli tämä ei ole mahdollista, neuvosto määrää ne liiton jäsenten enemmistön suostumuksella.\n3 2. (1) Seuraavan täysivaltaisten edustajien konferenssin tarkkaa kokoontumispaikkaa ja -aikaa tai toista niistä voidaan muuttaa\n4 a) jos vähintään neljäsosa liiton jäsenistä kukin erikseen esittää pääsihteerille muutosta, tai\n5 b) neuvoston esityksestä.\n6 (2) Jokainen tällainen muutos edellyttää liiton jäsenten enemmistön suostumusta.\nVaalit ja niihin liittyvät seikat\n7 1. Lukuun ottamatta jäljempänä 10-12 kohdassa kuvailluissa tilanteissa vapautuvia avoimia paikkoja, neuvostoon vaaleilla valitut liiton jäsenet pysyvät toimessaan siihen päivään asti, jolloin uusi neuvosto valitaan. Heidät voidaan valita uudelleen.\n8 2. (1) Jos kahden täysivaltaisten edustajien konferenssin välisenä aikana neuvoston jäsenen paikka tulee avoimeksi, se annetaan samalta alueelta kuin jäsen, jonka paikka on avoimena, tulevalle liiton jäsenelle, joka on saanut edellisissä vaaleissa valitsematta jääneistä eniten ääniä.\n9 (2) Jos vapaata paikkaa ei jostain syystä voida täyttää edellä 8 kohdassa tarkoitetun menettelytavan mukaisesti, neuvoston puheenjohtaja pyytää kyseisen alueen muut jäsenet asettamaan ehdokkaansa kuukauden kuluessa kyseisen pyynnön lähettämisestä. Tämän jakson päättyessä neuvoston puheenjohtaja pyytää liiton jäseniä valitsemaan uuden jäsenen. Vaali toimitetaan umpilipuin kirjeenvaihdolla. Siinä vaaditaan sama enemmistö kuin edellä. Uusi jäsen pysyy toimessaan kunnes seuraava toimivaltainen täysivaltaisten edustajien konferenssi valitsee uuden neuvoston.\n10 (3) Paikan neuvostossa katsotaan olevan avoinna\n11 a) jos neuvoston jäsenellä ei ole ollut edustajaa läsnä kahdessa perättäisessä varsinaisessa neuvoston istunnossa,\n12 b) jos liiton jäsen luopuu neuvoston jäsenyydestä.\nVaaleilla valitut virkamiehet\n13 1. Pääsihteeri, varapääsihteeri ja toimistojen johtajat ryhtyvät hoitamaan tehtäviään päivänä, jonka täysivaltaisten edustajien konferenssi määrää heitä valittaessa. He pysyvät yleensä toimessaan siihen päivään saakka, jonka seuraava täysivaltaisten edustajien konferenssi määrää, ja heidät voidaan valita uudelleen vain kerran.\n14 2. Jos pääsihteerin toimi tulee avoimeksi, varapääsihteeri seuraa pääsihteeriä tämän toimessa ja jatkaa siinä siihen päivään saakka, jonka seuraava täysivaltaisten edustajien konferenssi määrää. Varapääsihteerin seuratessa pääsihteeriä tämän toimessa näiden olosuhteiden vallitessa varapääsihteerin toimen katsotaan tulevan avoimeksi samana päivämääränä, ja jäljempänä olevan 15 kohdan määräyksiä sovelletaan.\n15 3. Jos varapääsihteerin toimi tulee avoimeksi yli 180 päivää ennen seuraavan täysivaltaisten edustajien konferenssin alkamispäivää, neuvosto nimittää seuraajan toimen jäljellä olevaksi kestoajaksi.\n16 4. Jos pääsihteerin ja varapääsihteerin toimet tulevat avoimiksi samaan aikaan, se johtaja, joka on kauimmin ollut virassaan, ottaa hoitaakseen pääsihteerin tehtävät ajaksi, joka ei ylitä yhdeksääkymmentä päivää. Neuvosto nimittää pääsihteerin ja, jos toimet tulevat avoimiksi enemmän kuin 180 päivää ennen seuraavan täysivaltaisten edustajien konferenssin alkamispäivää, myös varapääsihteerin. Neuvoston täten nimittämä virkamies palvelee edeltäjänsä toimen jäljellä olevan kestoajan.\n17 5. Jos johtajan toimi tulee odottamatta avoimeksi, pääsihteeri toteuttaa tarvittavat toimet varmistaakseen, että kyseisen johtajan tehtävät suoritetaan, kunnes neuvosto nimittää uuden johtajan tällaisen avoimen toimen ilmaantumista seuraavassa varsinaisessa istunnossaan. Näin nimitetty johtaja toimii seuraavan täysivaltaisten edustajien konferenssin määräämään päivään asti.\n18 6. Peruskirjan 27 artiklan asiaankuuluvien määräysten mukaan neuvoston on huolehdittava tämän artiklan asianomaisissa määräyksissä kuvatussa tilanteessa pääsihteerin tai varapääsihteerin avoimen toimen täyttämisestä varsinaisessa istunnossaan, jos se pidetään yhdeksänkymmenen päivän kuluessa avoimen toimen ilmaantumisesta, tai puheenjohtajan koolle kutsumassa istunnossa kyseisissä määräyksissä tarkennettujen ajanjaksojen kuluessa.\n19 7. Toimiminen, palveluajan pituudesta riippumatta, vaaleilla valitun virkamiehen toimessa edellä 14-18 kohdassa tarkoitetun nimityksen perusteella ei vaikuta vaalikelpoisuuteen kyseiseen toimeen valitsemiseksi tai siihen uudelleen valitsemiseksi.\n20 1. Radio-ohjesääntölautakunnan jäsenet ottavat tehtävänsä vastaan täysivaltaisten edustajien konferenssin heidän valitsemisensa yhteydessä määrääminä päivinä. Heidän tulee olla virassaan seuraavan täysivaltaisten edustajien konferenssin määräämiin päivämääriin asti, ja heidät voidaan valita uudelleen vain kerran.\n21 2. Jos kahden täysivaltaisten edustajien konferenssin välillä lautakunnan jäsen eroaa tai ei enää kykene hoitamaan tehtäviään, pääsihteeri, radio-ohjesääntölautakunnan johtajaa kuultuaan, kehottaa liiton jäseniä asianomaisella alueella nimeämään ehdokkaita seuraajan valintaa varten neuvoston seuraavassa istunnossa. Kuitenkin, jos virka vapautuu aikaisemmin kuin 90 päivää ennen seuraavaa neuvoston kokousta tai täysivaltaisten edustajien konferenssia edeltävän neuvoston istunnon jälkeen, asianomainen liiton jäsen nimeää mahdollisimman pian ja viimeistään 90 päivän kuluessa toisen kansalaisensa edellisen sijaiseksi, ja tämän toimikausi tapauksen mukaan jatkuu, kunnes joko neuvoston valitsema uusi jäsen tai seuraavan täysivaltaisten edustajien konferenssin valitsemat uudet jäsenet astuvat virkaan. Sijainen voidaan valita uudelleen neuvostossa tai täysivaltaisten jäsenten konferenssissa, tapauksen mukaan.\n22 3. Radio-ohjesääntölautakunnan jäsenen katsotaan olevan kyvytön hoitamaan tehtäviään, jos hän on ollut poissa toistuvasti peräkkäisiä kertoja lautakunnan kokouksista. Pääsihteeri ilmoittaa lautakunnan puheenjohtajaa sekä asianomaista lautakunnan jäsentä ja liiton jäsentä kuultuaan avoimesta paikasta lautakunnassa ja toimii edellä 21 kohdassa määrätyn menettelyn mukaisesti.\n23 1. Peruskirjan asianomaisten määräysten mukaisesti liiton seuraavat maailmankonferenssit kutsutaan koolle tavallisesti kahden täysivaltaisten edustajien konferenssin välisenä aikana:\n24 a) kaksi maailman radioviestintäkonferenssia,\n25 b) yksi maailman televiestinnän standardointikonferenssi,\n26 c) yksi maailman televiestinnän kehityskonferenssi,\n27 d) kaksi radioviestintäkokousta, jotka pidetään maailman radioviestintäkonferenssien yhteydessä.\n28 2. Poikkeuksellisesti täysivaltaisten edustajien konferenssin välisenä aikana\n29 - toinen maailman radioviestintäkonferenssi sekä sen yhteydessä pidettävä radioviestintäkokous voidaan peruuttaa; vaihtoehtoisesti kumpi tahansa voidaan peruuttaa, vaikka toinen pidettäisiin,\n30 - voidaan kutsua koolle ylimääräinen televiestinnän standardointikonferenssi.\n31 3. Nämä toimet voidaan tehdä\n32 a) täysivaltaisten edustajien konferenssin päätöksellä,\n33 b) kyseisen sektorin aikaisemman maailmankonferenssin suosituksesta, jos neuvosto hyväksyy sen,\n34 c) vähintään yhden neljäsosan liiton jäsenistä sitä pyytäessä, kunkin erikseen pääsihteerille osoittamasta pyynnöstä, tai\n35 d) neuvoston esityksestä.\n36 4. Alueellinen radioviestintäkonferenssi tulee kutsua koolle\n37 a) täysivaltaisten edustajien konferenssin päätöksellä,\n38 b) aikaisemman maailmanlaajuisen tai alueellisen radioviestintäkonferenssin suosituksesta, jos neuvosto hyväksyy sen,\n39 c) vähintään yhden neljäsosan kysymyksessä olevaan alueeseen kuuluvista jäsenistä sitä pyytäessä, kunkin erikseen pääsihteerille osoittamasta pyynnöstä, tai\n40 d) neuvoston esityksestä.\n41 5. (1) Täysivaltaisten edustajien konferenssi voi vahvistaa maailmanlaajuisen tai alueellisen konferenssin tai radioviestintäkokouksen tarkat kokoontumispaikat ja -ajat.\n42 (2) Tällaisen päätöksen puuttuessa neuvosto määrää maailmankonferenssin tai radioviestintäkokouksen tarkan kokoontumispaikan ja -ajan liiton jäsenten enemmistön suostumuksella sekä alueellisen konferenssin paikan ja ajan kyseiseen alueeseen kuuluvien liiton jäsenten enemmistön suostumuksella. Molemmissa tapauksissa sovelletaan 47 kohdan määräyksiä.\n43 6. (1) Konferenssin tai kokouksen tarkka kokoontumispaikka tai -aika voidaan muuttaa\n44 a) jos vähintään yksi neljäsosa liiton jäsenistä sitä pyytää maailmankonferenssin tai kokouksen ollessa kysymyksessä tai vähintään yksi neljäsosa liiton kyseiseen alueeseen kuuluvista jäsenistä sitä pyytää alueellisen konferenssin ollessa kysymyksessä; näiden on kunkin erikseen osoitettava pyyntönsä pääsihteerille, joka toimittaa ne edelleen neuvoston hyväksyttäväksi, tai\n45 b) neuvoston esityksestä.\n46 (2) Edellä 44 ja 45 kohdassa mainituissa tapauksissa eivät ehdotetut muutokset ole lopullisesti hyväksyttyjä, ennen kuin liiton jäsenten enemmistö on ne hyväksynyt maailmankonferenssin tai kokouksen ollessa kysymyksessä tai ennen kuin kyseiseen alueeseen kuuluvien liiton jäsenten enemmistö on ne hyväksynyt alueellisen konferenssin ollessa kysymyksessä 47 kohdan määräysten mukaisesti.\n47 7. Tämän yleissopimuksen 42, 46, 118, 123, 138, 302, 304, 305, 307 ja 312 kohdassa mainituissa konsultaatioissa niiden liiton jäsenten, jotka eivät ole antaneet vastaustaan neuvoston määräämän ajan kuluessa, ei ole katsottava osallistuvan konsultaatioihin, eikä niitä sen tähden ole otettava huomioon laskettaessa enemmistöä. Ellei vastausten lukumäärä ylitä puolta niiden jäsenten lukumäärästä, joihin on oltu konsultaatioyhteydessä, on ryhdyttävä jatkokonsultaatioihin, joiden tulokset ovat ratkaisevia annettujen äänten lukumäärästä riippumatta.\n48 8. (1) Kansainvälisen televiestinnän maailmankonferenssit kutsutaan koolle täysivaltaisten edustajien konferenssin päätöksestä.\n49 (2) Maailman radioviestintäkonferenssin koollekutsumista, sen esityslistan hyväksymistä ja siihen osallistumista koskevia määräyksiä sovelletaan tapauksen mukaan myös kansainvälisen televiestinnän maailmankonferensseihin.\nLiiton toiminta 2 JAKSO\n50 1. Neuvoston jäsenten lukumäärän määrää täysivaltaisten edustajien konferenssi, joka pidetään joka neljäs vuosi.\n50 A 2. Tämä lukumäärä ei saa olla yli 25 prosenttia liiton jäsenten kokonaismäärästä.\n51 2. (1) Neuvosto pitää varsinaisen istuntonsa vuosittain liiton sijaintipaikassa.\n52 (2) Tämän istunnon aikana voidaan poikkeustapauksissa päättää ylimääräisen istunnon pitämisestä.\n53 (3) Varsinaisten istuntojen välisenä aikana puheenjohtaja voi kutsua neuvoston koolle, yleensä liiton sijaintipaikkaan, liiton jäsenten enemmistön pyynnöstä tai puheenjohtajan aloitteesta tämän yleissopimuksen 18 kohdan ehtojen mukaisesti.\n54 3. Neuvosto tekee päätöksiä ainoastaan istunnossa ollessaan. Neuvosto voi istunnossaan poikkeuksellisesti sopia, että jokin määrätty asia ratkaistaan kirjeenvaihdolla.\n55 4. Jokaisen varsinaisen istunnon alkaessa neuvosto valitsee oman puheenjohtajansa ja varapuheenjohtajansa jäsentensä edustajien joukosta ottaen huomioon vuorotteluperiaatteen eri alueiden kesken. He pysyvät toimessaan seuraavan varsinaisen istunnon alkuun saakka, eikä heitä voida valita uudelleen. Varapuheenjohtaja toimii puheenjohtajana viimeksi mainitun poissaollessa.\n56 5. Jäsenen neuvostossa palvelemaan nimittämän henkilön on oltava, mikäli mahdollista, virkamies, joka palvelee telehallinnossa tai joka on suoraan vastuullinen telehallinnolle tai telehallinnosta ja jolla on pätevyys televiestinnän alalla.\n57 6. Liitto maksaa ainoastaan ne kunkin neuvoston jäsenen edustajan matka-, oleskelu- ja vakuutuskulut, jotka aiheutuvat tehtävien hoitamisesta neuvoston istunnoissa.\n58 7. Neuvoston kunkin jäsenen edustajalla on oikeus osallistua tarkkailijana liiton sektorien kaikkiin kokouksiin.\n59 8. Liiton pääsihteeri toimii neuvoston sihteerinä.\n60 9. Pääsihteerillä, varapääsihteerillä ja toimistojen johtajilla on viran puolesta oikeus osallistua neuvoston neuvotteluihin, mutta he eivät saa osallistua äänestyksiin. Neuvosto voi kuitenkin pitää ainoastaan jäsentensä edustajien keskeisiä kokouksia.\n61 10. Neuvosto käsittelee joka vuosi pääsihteerin laatiman kertomuksen liiton suositelluista strategisista toimintaperiaatteista ja suunnitelmista, jotka noudattavat täysivaltaisten edustajien konferenssin antamia suuntaviivoja, sekä toteuttaa asianmukaiset toimet.\n62 11. Kahden täysivaltaisten edustajien konferenssin välillä neuvosto valvoo liiton yleistä johtamista ja hallintoa. Sen tehtäviin kuuluvat erityisesti seuraavat:\n63 (1) Se hyväksyy ja tarkastaa liiton henkilöstösäännöt ja talousohjesäännön ja kaikki muut tarpeellisiksi katsomansa ohjesäännöt, ottaen huomioon Yhdistyneiden Kansakuntien ja yhteistä palkka-, palkkio- ja eläkejärjestelmää soveltavien erikoisjärjestöjen voimassa olevan käytännön.\n64 (2) Se tarkistaa tarpeen vaatiessa\n65 a) asiantuntijatason ja ylempien virkailijoiden palkkojen perusasteikot, lukuunottamatta vaalein täytettävien virkojen palkkoja, Yhdistyneiden Kansakuntien yhteisen järjestelmän vastaaville viroille määräämien palkkojen perusasteikkojen muutoksia vastaaviksi,\n66 b) toimistohenkilökunnan palkkojen perustaulukot Yhdistyneiden Kansakuntien ja erikoisjärjestöjen liiton sijaintipaikassa maksamien palkkojen muutoksia vastaaviksi,\n67 c) asiantuntijatason ja ylempiin, myös vaalein täytettäviin virkoihin kuuluvat paikalliskorotukset Yhdistyneiden Kansakuntien päätösten mukaisesti liiton sijaintipaikassa maksettavia paikalliskorotuksia vastaaviksi,\n68 d) liiton koko henkilökunnan saamat palkkiot Yhdistyneiden Kansakuntien yhteiseen järjestelmään tehtyjen muutosten mukaisesti.\n69 (3) Se tekee päätöksiä liiton henkilökunnan oikeudenmukaisen maantieteellisen jakautumisen varmistamiseksi ja tarkkailee näiden päätösten toteutumista.\n70 (4) Se päättää peruskirjan ja tämän yleissopimuksen mukaisia liiton pääsihteeristössä ja sektorien toimistoissa tehtäviä huomattavia organisaatiomuutoksia koskevista ehdotuksista, jotka pääsihteeri jättää sen ratkaistaviksi sen jälkeen, kun niitä on käsitelty koordinointikomiteassa.\n71 (5) Se tutkii ja ratkaisee liiton virkoja ja henkilöstöä sekä henkilöresurssien kehittämisohjelmia koskevat usean vuoden suunnitelmat sekä antaa liiton henkilökunnan hankkimista koskevia suuntaviivoja niin henkilöstön tason kuin rakenteen suhteen, ottaen huomioon täysivaltaisten edustajien konferenssin antamat yleisohjeet ja peruskirjan 27 artiklan asianomaiset määräykset.\n72 (6) Se tarkistaa tarpeen mukaan liiton ja sen henkilökunnan Yhdistyneiden Kansakuntien henkilökunnan yhteiseen eläkekassaan maksettavat suoritukset kyseisen eläkekassan sääntöjen ja ohjesäännön mukaisesti sekä rahastossa noudatettavan käytännön mukaan liiton henkilökunnan eläke- ja avustusrahastojen edunsaajille maksettavat elinkustannusavustukset.\n73 (7) Se tarkastaa ja hyväksyy liiton kaksivuotisen talousarvion ja tarkastaa talousarvioennusteen kyseistä talousarviota seuraavalle kahden vuoden jaksolle, ottaen huomioon täysivaltaisten edustajien konferenssin peruskirjan 50 kohtaan liittyvät päätökset sekä kyseisen konferenssin peruskirjan 51 kohdan mukaisesti asettamat menorajat. Se varmistaa, että mahdollisimman suurta säästäväisyyttä noudatetaan, kuitenkin pitäen mielessä liiton velvollisuuden saavuttaa tyydyttäviä tuloksia niin nopeasti kuin mahdollista. Tehdessään tämän neuvosto ottaa myös huomioon tämän yleissopimuksen 86 kohdassa mainittuun pääsihteerin kertomukseen sekä tämän yleissopimuksen 101 kohdassa mainittuun varainhoitotoimintakertomukseen sisältyvät koordinointikomitean mielipiteet.\n74 (8) Se toimittaa pääsihteerin laatimien liiton tilien vuotuisen tarkastuksen ja hyväksyy ne tarvittaessa alistettaviksi seuraavalle täysivaltaisten edustajien konferenssille.\n75 (9) Se ryhtyy tarpeellisiin toimenpiteisiin liiton konferenssien koolle kutsumiseksi ja antaa maailmankonferenssin ollessa kyseessä liiton jäsenten enemmistön tai alueellisen konferenssin ollessa kyseessä kyseiseen alueeseen kuuluvien liiton jäsenten enemmistön suostumuksella asianmukaiset ohjeet liiton pääsihteeristölle ja sektoreille näiden teknisen ja muunlaisen avustamisen suhteen konferenssien valmistelussa ja järjestämisessä.\n76 (10) Se tekee tämän yleissopimuksen 28 kohtaan liittyvät tarvittavat päätökset.\n77 (11) Se päättää konferenssien tekemien kaikkien sellaisten päätösten täytäntöönpanosta, joilla on taloudellisia seuraamuksia.\n78 (12) Se suorittaa muut liiton asianmukaista toimintaa varten tarpeelliseksi katsotut tehtävät perussopimuksen, tämän yleissopimuksen ja hallinnollisten ohjesääntöjen puitteissa.\n79 (13) Se ryhtyy liiton jäsenten enemmistön suostumuksella tarpeellisiin toimenpiteisiin sellaisten asioiden ratkaisemiseksi väliaikaisesti, joista peruskirjassa, tässä yleissopimuksessa, hallinnollisissa ohjesäännöissä ja niiden liitteissä ei ole mainintaa ja joiden ratkaisemiseksi ei voida odottaa seuraavaa päätösvaltaista konferenssia.\n80 (14) Se on vastuussa yhteistyöstä kaikkien peruskirjan 49 ja 50 artiklassa mainittujen kansainvälisten järjestöjen kanssa ja tätä varten tekee liiton puolesta väliaikaisia sopimuksia peruskirjan 50 artiklassa ja yleissopimuksen 260 ja 261 kohdassa mainittujen kansainvälisten järjestöjen kanssa ja Yhdistyneiden Kansakuntien kanssa Yhdistyneiden Kansakuntien ja Kansainvälisen televiestintäliiton välisen sopimuksen soveltamiseksi. Nämä väliaikaiset sopimukset alistetaan täysivaltaisten edustajien konferenssille peruskirjan 8 artiklan määräysten mukaisesti.\n81 (15) Se lähettää liiton jäsenille niin pian kuin mahdollista kunkin istuntonsa jälkeen yhteenvetopöytäkirjat neuvoston toiminnasta sekä muut tarpeellisiksi katsomansa asiakirjat.\n82 (16) Se alistaa täysivaltaisten edustajien konferenssille tutkittavaksi kertomuksen liiton kaikkien elinten toiminnasta edellisestä täysivaltaisten edustajien konferenssista lähtien sekä kaikki asianmukaiset suositukset.\nLiiton toiminta 3 JAKSO\n83 1. Pääsihteerillä on seuraavat tehtävät:\n84 a) Pääsihteeri on vastuussa liiton varojen yleisestä hallinnasta. Hän voi antaa osan näiden varojen hallinnasta varapääsihteerin ja toimistojen johtajien tehtäväksi, neuvoteltuaan tarpeen mukaan koordinointikomitean kanssa.\n85 b) Pääsihteeri koordinoi liiton pääsihteeristön ja sektorien toimintaa ottaen huomioon koordinointikomitean näkemykset, jotta taattaisiin liiton resurssien mahdollisimman tehokas ja taloudellinen käyttö.\n86 c) Neuvoteltuaan koordinointikomitean kanssa ja ottaen huomioon sen näkemykset pääsihteeri valmistelee ja alistaa neuvostolle vuosittaisen kertomuksen, jossa mainitaan televiestintäympäristössä tapahtuneet muutokset ja joka sisältää liiton tuleviin toimintaperiaatteisiin ja strategioihin liittyvät suositellut toimet tämän yleissopimuksen 61 kohdassa määrätyllä tavalla samoin kuin arvion niiden taloudellisista seuraamuksista.\n87 d) Pääsihteeri järjestää pääsihteeristön työskentelyä ja nimittää tämän sihteeristön henkilökunnan täysivaltaisten edustajien konferenssien antamien ohjeiden ja neuvoston laatimien sääntöjen mukaisesti.\n88 e) Pääsihteeri ryhtyy hallinnollisiin toimenpiteisiin liiton sektorien toimistojen järjestämiseksi sekä nimittää näiden henkilökunnan kunkin toimiston johtajan valinnan ja ehdotusten perusteella, vaikka lopullisen nimityksen tai virasta vapauttamisen tekee pääsihteeri.\n89 f) Pääsihteeri ilmoittaa neuvostolle kaikki Yhdistyneiden Kansakuntien sekä erityisjärjestöjen päätökset, jotka koskevat yhteisen järjestelmän työ-, palkka- ja eläke-ehtoja.\n90 g) Pääsihteeri valvoo kaikkien neuvoston hyväksymien ohjesääntöjen noudattamista.\n91 h) Pääsihteeri hankkii oikeudellista neuvontaa liitolle.\n92 i) Pääsihteeri valvoo hallinnollisen johtamisen tarkoituksessa liiton henkilökuntaa, jotta taattaisiin mahdollisimman tehokas henkilökunnan hyödyntäminen ja sovellettaisiin siihen yhteisen järjestelmän työehtoja. Toimistojen johtajia suoraan avustamaan nimitetty henkilökunta työskentelee pääsihteerin hallinnollisessa valvonnassa ja suoraan asianomaisilta johtajilta tulevien määräysten alaisina, mutta neuvoston yleisten hallinnollisten ohjeiden mukaisesti.\n93 j) Pääsihteeri siirtää liiton yleisen edun nimessä ja yhteistyössä kyseisten toimistojen johtajien kanssa väliaikaisesti henkilökunnan jäseniä tarpeen vaatiessa toisiin tehtäviin työmäärän vaihtelua vastaavasti.\n94 k) Pääsihteeri hoitaa kyseisen toimiston johtajan suostumuksella kunkin sektorin konferensseja ja kokouksia varten tarvittavat hallinnolliset ja taloudelliset järjestelyt.\n95 l) Ottaen huomioon kunkin sektorin vastuulla olevat tehtävät pääsihteeri vastaa liiton konferensseja edeltävästä ja niiden jälkeisestä sihteeristötyöstä.\n96 m) Pääsihteeri valmistelee suosituksia tämän yleissopimuksen 342 kohdassa tarkoitetulle ensimmäiselle valtuuskuntien johtajien tapaamiselle, ottaen huomioon mahdollisten alueellisten neuvottelujen tulokset.\n97 n) Pääsihteeri huolehtii tarvittaessa yhteistyössä kutsuvan hallituksen kanssa liiton konferenssien sihteeristöstä ja liiton kokousten valmistelujen hoidosta tarvittaessa yhteistyössä asianomaisen johtajan kanssa turvautuen liiton henkilökuntaan tarpeelliseksi katsomassaan määrin 93 kohdan mukaisesti. Pääsihteeri voi pyydettäessä sopimuksesta huolehtia myös muiden televiestintäkokousten sihteeristöstä.\n98 o) Pääsihteeri toteuttaa tarvittavat toimet viestintäluetteloiden, tiedonantolehtien ja muiden asiakirjojen ja papereiden, jotka ovat pääsihteeristön ja sektorien laatimia, jotka on toimitettu liitolle tai joiden julkaisemista konferenssit tai neuvosto pyytävät, julkaisemiseksi ja jakamiseksi ajallaan. Neuvoston on pidettävä yllä luetteloa julkaistavista asiakirjoista neuvoteltuaan kyseisen konferenssin kanssa niiden viestintäluetteloiden ja muiden asiakirjojen osalta, joiden julkaisemista konferenssit pyytävät.\n99 p) Pääsihteeri julkaisee määräajoin yleisiä televiestintäkysymyksiä käsittelevää aikakauslehteä joko itse hankkimiensa tai hänen käytettäväkseen annettujen tietojen perusteella, mukaan luettuna tiedot, joita hän voi saada toisilta kansainvälisiltä järjestöiltä.\n100 q) Neuvoteltuaan koordinointikomitean kanssa ja toteutettuaan kaikki mahdolliset säästämistoimenpiteet pääsihteeri laatii ja alistaa neuvostolle sellaisen kaksivuotisen talousarvioluonnoksen, joka peittää täysivaltaisten edustajien konferenssin määrittelemissä rajoissa liiton menot. Tämä luonnos koostuu kokonaistalousarviosta, joka sisältää kulupohjaiset talousarviot kolmelle sektorille, jotka on laadittu pääsihteerin antamien talousarvio-ohjeiden mukaisesti ja jotka käsittävät kaksi versiota. Ensimmäinen versio perustuu maksuosuusyksikön nollakasvuun ja toinen kasvuun, joka on pienempi tai korkeintaan yhtä suuri kuin täysivaltaisten edustajien konferenssin määräämä raja, kun on turvauduttu vararahastoon. Neuvoston hyväksymisen jälkeen talousarvioluonnos lähetetään tiedoksi liiton kaikille jäsenille.\n101 r) Pääsihteeri laatii koordinointikomitean avustamana vuosittaisen varainhoitoa koskevan toimintakertomuksen talousohjesäännön mukaisesti ja alistaa sen neuvoston käsiteltäväksi. Varainhoitoa koskeva toimintakertomus ja tiivistelmä tileistä laaditaan ja alistetaan seuraavan täysivaltaisten edustajien konferenssin tarkastettavaksi ja lopullisesti hyväksyttäväksi.\n102 s) Pääsihteeri laatii koordinointikomitean avustamana liiton toimintaa koskevan vuosikertomuksen, joka lähetetään neuvoston hyväksymisen jälkeen kaikille jäsenille.\n103 t) Pääsihteeri huolehtii kaikista muista liiton sihteerin tehtävistä.\n104 u) Pääsihteeri huolehtii kaikista muista neuvoston hänelle uskomista tehtävistä.\n105 2. Pääsihteeri tai varapääsihteeri voi osallistua neuvonantajan ominaisuudessa liiton konferensseihin. Pääsihteeri tai hänen edustajansa voi osallistua neuvonantajan ominaisuudessa kaikkiin muihin liiton kokouksiin.\nLiiton toiminta 4 JAKSO\n106 1. (1) Koordinointikomitea avustaa ja neuvoo pääsihteeriä kaikissa peruskirjan 26 artiklan ja tämän yleissopimuksen asianomaisten artiklojen soveltuvissa määräyksissä mainituissa asioissa.\n107 (2) Komitea on vastuussa yhdenmukaisesta toiminnasta kaikkien peruskirjan 49 ja 50 artiklassa mainittujen kansainvälisten järjestöjen kanssa, mitä tulee liiton edustukseen näiden järjestöjen konferensseissa.\n108 (3) Komitea tutkii liiton töiden edistymistä ja avustaa pääsihteeriä tämän yleissopimuksen 86 kohdassa tarkoitetun kertomuksen valmistelussa neuvoston käsiteltäväksi.\n109 2. Komitea pyrkii saavuttamaan yksimielisiä päätöksiä. Komitean enemmistön kannatuksen puuttuessa puheenjohtaja voi poikkeuksellisissa olosuhteissa tehdä omalla vastuullaan päätöksiä edellyttäen, että hän pitää kyseessä olevista asioista päättämistä niin kiireellisenä, ettei se voi odottaa seuraavaa neuvoston istuntoa. Tällöin hänen on annettava pikaisesti kirjallinen kertomus neuvoston jäsenille esittäen perustelunsa tällaiselle toiminnalle samoin kuin komitean muiden jäsenten esittämät kirjalliset näkemykset. Jos tällaisissa olosuhteissa tarkastellut asiat eivät ole kiireellisiä, mutta kuitenkin tärkeitä, ne jätetään neuvoston seuraavan istunnon harkittaviksi.\n110 3. Puheenjohtaja kutsuu komitean koolle ainakin kerran kuukaudessa. Komitea voidaan myös kutsua koolle tarvittaessa kahden sen jäsenen vaatimuksesta.\n111 4. Asioiden käsittelystä koordinointikomiteassa tehdään kertomus, joka luovutetaan pyynnöstä neuvoston jäsenille.\nLiiton toiminta 5 JAKSO Radioviestintäsektori\n112 1. Peruskirjan 90 kohdan mukaisesti maailman radioviestintäkonferenssi kutsutaan koolle käsittelemään erityisiä radioviestintää koskevia asioita. Maailman radioviestintäkonferenssi käsittelee niitä kohtia, jotka sisältyvät sen tämän artiklan asianomaisten määräysten mukaisesti hyväksyttyyn esityslistaan.\n113 2. (1) Maailman radioviestintäkonferenssin esityslistaan voi sisältyä\n114 a) peruskirjan 4 artiklassa tarkoitetun radio-ohjesäännön tarkistaminen osittain tai poikkeuksellisesti täydelleen,\n115 b) mikä tahansa muu yleismaailmallinen kysymys, joka kuuluu konferenssin toimivaltaan,\n116 c) kohta, joka koskee radio-ohjesääntölautakunnan ja radioviestintätoimiston toimia koskevia ohjeita ja kyseisten toimien tarkastelemista uudelleen,\n117 d) radioviestintäkokouksen tutkittavien kysymysten hyväksyminen sekä sellaisten asioiden hyväksyminen, joita kokous käsittelee tulevien radioviestintäkonferenssien yhteydessä.\n118 (2) Tämän esityslistan yleinen sisältö olisi vahvistettava neljä vuotta etukäteen, ja neuvoston olisi vahvistettava lopullinen esityslista mieluiten kaksi vuotta ennen konferenssia liiton jäsenten enemmistön suostumuksella tämän yleissopimuksen 47 kohdan määräysten mukaisesti. Nämä kaksi esityslistan versiota olisi laadittava maailman radioviestintäkonferenssin suositusten perusteella tämän yleissopimuksen 126 kohdan mukaisesti.\n119 (3) Tämä esityslista sisältää kaikki kysymykset, jotka täysivaltaisten edustajien konferenssi on halunnut sijoitettavaksi esityslistalle.\n120 3. (1) Tätä esityslistaa voidaan muuttaa\n121 a) jos vähintään neljäsosa liiton jäsenistä sitä pyytää; kunkin on erikseen osoitettava tällaiset pyynnöt pääsihteerille, joka toimittaa ne neuvostolle hyväksyntää varten, tai\n122 b) neuvoston esityksestä.\n123 (2) Maailman radioviestintäkonferenssin esityslistaan esitetyt muutokset hyväksytään lopullisesti vasta, kun liiton jäsenten enemmistö on ne hyväksynyt tämän yleissopimuksen 47 kohdan määräysten mukaisesti.\n124 4. Konferenssi myös\n125 (1) käsittelee ja hyväksyy toimiston johtajan kertomuksen sektorin toiminnasta edellisen konferenssin jälkeen,\n126 (2) suosittelee neuvostolle tulevan konferenssin esityslistaan lisättäviä kohtia ja antaa mielipiteensä konferenssien esityslistoista vähintään neljän vuoden jaksolta sekä antaa arvionsa taloudellisista seuraamuksista,\n127 (3) sisällyttää päätöksiinsä ohjeita tai pyyntöjä, tapauksen mukaan, pääsihteerille ja liiton sektoreille.\n128 5. Radioviestintäkokouksen tai asiaankuuluvien tutkimusryhmien puheenjohtaja ja varapuheenjohtaja voivat osallistua sen yhteydessä pidettävään maailman radioviestintäkonferenssiin.\n129 1. Radioviestintäkokous käsittelee ja antaa tarpeen mukaan suosituksia kysymyksissä, jotka on hyväksytty sen omien menettelytapojen mukaisesti tai jotka täysivaltaisten edustajien konferenssi, mikä tahansa muu konferenssi, neuvosto tai radio-ohjesääntölautakunta on alistanut sen käsiteltäväksi.\n130 2. Edellä olevan 129 kohdan osalta radioviestintäkokous\n131 (1) käsittelee kertomukset, jotka tutkimusryhmät ovat valmistelleet tämän yleissopimuksen 157 kohdan mukaisesti, ja hyväksyy, muuttaa tai hylkää kyseisiin kertomuksiin sisältyvät suositusluonnokset,\n132 (2) pitäen mielessä tarpeen pitää liiton resursseihin kohdistuvat paineet mahdollisimman pieninä, hyväksyy olemassa olevien ja uusien kysymysten tarkastelusta johtuvan työohjelman sekä määrittää niiden tutkimisen tärkeysjärjestyksen, kiireellisyyden, arvioidut taloudelliset seuraamukset ja niiden tutkimisen päätökseen saamiseen tarvittavan ajanjakson,\n133 (3) päättää edellä 132 kohdasta johdetun hyväksytyn työohjelman valossa tarpeesta säilyttää, lopettaa tai muodostaa tutkimusryhmiä ja jakaa kullekin niistä tutkittavat kysymykset,\n134 (4) ryhmittelee mahdollisimman paljon kysymyksiä, joilla on merkitystä kehitysmaille, jotta helpotettaisiin niiden osallistumista näiden kysymysten tutkimiseen,\n135 (5) antaa neuvoja sen toimivaltaan kuuluvissa asioissa vastauksena maailman radioviestintäkonferenssilta tulleisiin pyyntöihin,\n136 (6) tiedottaa sen yhteydessä pidettävälle maailman radioviestintäkonferenssille edistyksestä asioissa, jotka voidaan sisällyttää tulevien radioviestintäkonferenssien esityslistaan.\n137 3. Radioviestintäkokouksen puheenjohtajana toimii sen maan hallituksen nimittämä henkilö, jossa kokous pidetään, tai jos kokous pidetään liiton sijaintipaikassa, kokouksen itsensä valitsema henkilö. Puheenjohtajaa avustavat kokouksen valitsemat varapuheenjohtajat.\n138 Alueellisen radioviestintäkonferenssin esityslistassa voi olla ainoastaan radioviestintää koskevia alueellisluonteisia erityiskysymyksiä, joihin kuuluvat määräykset radio-ohjesääntölautakunnalle ja radioviestintätoimistolle niiden toiminnasta kyseisillä alueilla, edellyttäen, että tällaiset määräykset eivät ole ristiriidassa muiden alueiden etujen kanssa. Tällaisessa konferenssissa voidaan keskustella ainoastaan sen esityslistaan sisältyvistä asioista. Tämän yleissopimuksen 118-123 kohdassa olevia määräyksiä sovelletaan alueelliseen radioviestintäkonferenssiin, kuitenkin ainoastaan kyseisen alueen jäsenten osalta.\n139 1. Lautakunta koostuu yhdeksästä täysivaltaisten edustajien konferenssin vaaleilla valitsemasta jäsenestä.\n140 2. Peruskirjan 14 artiklassa tarkennettujen tehtävien lisäksi lautakunta tutkii radioviestintätoimiston johtajalta tulleet raportit haitallisten häiriöiden tutkimuksista, joita on suoritettu yhden tai useamman asianomaisen hallinnon pyynnöstä, ja muotoilee tarvittavat suositukset.\n141 3. Lautakunnan jäsenillä on velvollisuus osallistua neuvoa-antavassa ominaisuudessa radioviestintäkonferensseihin ja radioviestintäkokouksiin. Lautakunnan puheenjohtajalla ja varapuheenjohtajalla tai heidän nimeämillään edustajilla on velvollisuus osallistua neuvoa-antavassa ominaisuudessa täysivaltaisten edustajien konferensseihin. Kaikissa näissä tapauksissa jäsenet, joilla on tällaisia velvollisuuksia, eivät saa osallistua näihin konferensseihin omien kansallisten valtuuskuntiensa jäseninä.\n142 4. Liitto maksaa ainoastaan ne lautakunnan jäsenten matka-, oleskelu- ja vakuutuskulut, jotka aiheutuvat heidän suorittaessaan liittoa koskevia tehtäviään.\n143 5. Lautakunnan työjärjestys on seuraava:\n144 (1) Lautakunnan jäsenet valitsevat keskuudestaan puheenjohtajan ja varapuheenjohtajan yhdeksi vuodeksi. Tämän jälkeen varapuheenjohtajasta tulee aina vuoden kuluttua puheenjohtaja, ja valitaan uusi varapuheenjohtaja. Puheenjohtajan ja varapuheenjohtajan ollessa poissa lautakunta valitsee keskuudestaan tilapäisen puheenjohtajan kyseistä tilaisuutta varten.\n145 (2) Lautakunta pitää tavallisesti neljä kokousta vuodessa, yleensä liiton sijaintipaikassa. Kokouksissa on oltava paikalla vähintään kaksi kolmasosaa jäsenistä, ja kokous voi hoitaa tehtävänsä käyttämällä nykyaikaisia viestintävälineitä.\n146 (3) Lautakunta pyrkii saavuttamaan yksimielisiä päätöksiä. Jos se epäonnistuu tässä pyrkimyksessään, päätös on voimassa ainoastaan, jos vähintään kaksi kolmasosaa lautakunnan jäsenistä äänestää sen puolesta. Jokaisella lautakunnan jäsenellä on yksi ääni. Äänestämistä edustajan kautta ei sallita.\n147 (4) Lautakunta voi tehdä tarpeellisiksi katsomiaan peruskirjan, tämän yleissopimuksen ja radio-ohjesäännön mukaisia sisäisiä järjestelyjä. Tällaiset järjestelyt julkaistaan osana lautakunnan työjärjestystä.\n148 1. Radioviestintäkokous asettaa radioviestinnän tutkimusryhmät.\n149 2. (1) Radioviestinnän tutkimusryhmät tutkivat kysymyksiä ja laativat suositusluonnoksia aiheista, jotka on alistettu niiden käsiteltäväksi tämän yleissopimuksen 7 artiklan määräysten mukaisesti. Kyseiset suositusluonnokset alistetaan maailman radioviestintäkokouksen hyväksyttäväksi tai kahden tällaisen kokouksen välisenä aikana kirjeenvaihtona hallintojen hyväksyttäväksi kokouksen hyväksymien menettelytapojen mukaisesti. Kummallakin tavalla hyväksytyillä suosituksilla on sama asema.\n150 (2) Alla olevan 158 kohdan mukaisesti yllä olevien kysymysten tutkiminen keskittyy seuraaviin:\n151 a) radiotaajuusspektrin käyttö maan päällä ja avaruudessa tapahtuvassa radioviestinnässä (sekä geostationäärisen satelliittiradan käyttö),\n152 b) radiojärjestelmien ominaisuudet ja suorituskyky,\n153 c) radioasemien toiminta,\n154 d) hätä- ja turvallisuusasioiden radioviestinnälliset seikat.\n155 (3) Nämä tutkimukset eivät yleensä käsittele taloudellisia kysymyksiä, mutta silloin, kun niissä vertaillaan teknisiä vaihtoehtoja, taloudelliset tekijät voidaan ottaa huomioon.\n156 3. Radioviestinnän tutkimusryhmät tekevät myös valmistelevia tutkimuksia teknisistä, toiminnallisista ja menettelytapaan liittyvistä seikoista, joita maailmanlaajuiset ja alueelliset radioviestintäkonferenssit käsittelevät, ja laativat niistä kertomuksia radioviestintäkokouksen sitä varten hyväksymän työohjelman mukaisesti tai neuvoston määräysten mukaisesti.\n157 4. Jokainen tutkimusryhmä valmistaa radioviestintäkokoukselle kertomuksen, jossa mainitaan työn edistyminen, edellä 149 kohdassa olevan neuvottelumenettelyn mukaisesti hyväksytyt suositukset ja kaikki luonnokset uusista tai tarkistetuista suosituksista kokouksen harkittavaksi.\n158 5. Ottaen huomioon peruskirjan 79 kohdan, radioviestintäsektori ja televiestinnän standardointisektori tarkastelevat jatkuvasti edellä tämän sopimuksen 151-154 kohdassa ja 193 kohdassa lueteltuja televiestinnän standardointisektoriin liittyviä tehtäviä tarkoituksena saavuttaa yhteisymmärrys tutkittavina olevien seikkojen jakamisessa tapahtuvista muutoksista. Nämä kaksi sektoria toimivat läheisessä yhteistyössä ja ne hyväksyvät menettelytapoja tällaisen tarkastelun suorittamiseksi ja yhteisymmärryksen saavuttamiseksi nopeasti ja tehokkaasti. Jos yhteisymmärrystä ei saavuteta, asia voidaan alistaa neuvoston kautta täysivaltaisten edustajien konferenssin päätettäväksi.\n159 6. Suorittaessaan tutkimuksiaan radioviestinnän tutkimusryhmien on kiinnitettävä asianmukaista huomiota sellaisten kysymysten tutkimiseen ja sellaisten suositusten muotoiluun, jotka ovat suoraan yhteydessä televiestintäyhteyksien luomiseen, kehittämiseen ja parantamiseen kehitysmaissa sekä alueellisella että kansainvälisellä tasolla. Niiden on kiinnitettävä työssään asianmukaista huomiota radioviestintään liittyvien kansallisten, alueellisten ja muiden kansainvälisten järjestöjen työhön ja toimittava niiden kanssa yhteistyössä, pitäen mielessä liiton tarpeen säilyttää johtava asemansa televiestintäalalla.\n160 7. Radioviestintäsektorin toimien tarkastelun helpottamiseksi on toteutettava toimia yhteistyön ja yhteensovittamisen edistämiseksi muiden järjestöjen kanssa, joita radioviestintä koskee, sekä televiestinnän standardointisektorin ja televiestinnän kehityssektorin kanssa. Radioviestintäkokous määrää näitä toimenpiteitä varten erityistehtävät, osallistumisehdot ja soveltamisohjeet.\n161 1. Radioviestintätoimiston johtaja järjestää ja yhteensovittaa radioviestintäsektorin työt. Toimiston tehtäviä täydennetään radio-ohjesäännön määräyksissä tarkennetuilla tehtävillä.\n162 2. Johtajan tehtäviin kuuluvat erityisesti seuraavat:\n163 (1) Radioviestintäkonferenssien ollessa kyseessä:\n164 a) Johtaja sovittaa yhteen tutkimusryhmien ja toimiston valmistelutyöt, ilmoittaa jäsenille tämän valmistelutyön tuloksista, kerää jäsenten huomautukset ja alistaa konferenssille yhdistetyn kertomuksen, joka voi sisältää sääntelyn luonteisia ehdotuksia.\n165 b) Johtaja osallistuu asemansa perusteella radioviestintäkokouksen ja radioviestinnän tutkimusryhmien neuvotteluihin vain neuvoa-antavassa ominaisuudessa. Johtaja suorittaa tämän yleissopimuksen 94 kohdan mukaisesti kaikki radioviestintäkonferenssien ja radioviestintäsektorin kokousten edellyttämät valmistelut yhteistyössä pääsihteeristön kanssa ja tarvittaessa muiden liiton sektorien kanssa ja kiinnittäen asianmukaista huomiota neuvoston ohjeisiin näitä valmisteluja tehdessään.\n166 c) Johtaja tarjoaa apua kehitysmaille näiden valmistellessa radioviestintäkonferensseja.\n167 (2) Radio-ohjesääntölautakunnan ollessa kyseessä:\n168 a) Johtaja valmistelee ja alistaa työjärjestysluonnoksen radio-ohjesääntölautakunnan hyväksyttäväksi. Työjärjestykseen sisältyy muun muassa radio-ohjesäännön määräysten soveltamiseksi vaadittavat laskentamenetelmät ja tiedot.\n169 b) Johtaja jakaa kaikille liiton jäsenille lautakunnan työjärjestyksen ja kerää hallinnoilta saadut sitä koskevat huomautukset.\n170 c) Johtaja käsittelee hallinnoilta saatua tietoa radio-ohjesäännön ja alueellisten sopimusten asianomaisten määräysten mukaisesti ja muokkaa sen tarvittaessa julkaisukelpoiseen muotoon.\n171 d) Johtaja soveltaa lautakunnan hyväksymää työjärjestystä, valmistelee ja julkaisee kyseiseen työjärjestykseen perustuvia huomioita ja alistaa lautakunnalle huomioiden tarkistukset, joita hallinto vaatii ja joita ei voida ratkaista kyseistä työjärjestystä käyttämällä.\n172 e) Johtaja suorittaa radio-ohjesäännön asianomaisten määräysten mukaisesti taajuuksien, ja tarvittaessa niihin liittyvien satelliittien ratapaikkojen, järjestelmällisen luetteloinnin ja rekisteröinnin sekä pitää ajan tasalla kansainvälistä taajuusrekisteriä. Hän tarkistaa kyseisen rekisterin merkintöjä muuttaakseen tai poistaakseen tarvittaessa kyseisen hallinnon suostumuksella ne, jotka eivät heijasta tämänhetkistä taajuuskäyttöä.\n173 f) Johtaja avustaa haitallisten häiriötapausten ratkaisemisessa yhden tai useamman asianomaisen hallinnon pyynnöstä, tekee tarvittaessa tutkimuksia ja valmistelee lautakunnan harkittavaksi kertomuksen, johon sisältyy suositusluonnoksia kyseisille hallinnoille.\n174 g) Johtaja toimii lautakunnan toimeenpanevana sihteerinä.\n175 (3) Johtaja sovittaa yhteen radioviestinnän tutkimusryhmien töitä ja on vastuussa kyseisten töiden järjestelemisestä.\n176 (4) Johtaja huolehtii myös seuraavista:\n177 a) Johtaja suorittaa tutkimuksia antaakseen neuvoja jäsenille, jotta voitaisiin käyttää mahdollisimman monia radiokanavia niillä taajuusspektrin alueilla, joilla voi esiintyä haitallisia häiriöitä, ja jotta geostationääristä satelliittirataa käytettäisiin tasapuolisesti, tehokkaasti ja taloudellisesti ottaen huomioon apua tarvitsevien jäsenten tarpeet, kehitysmaiden erityistarpeet sekä tiettyjen maiden erityinen maantieteellinen sijainti.\n178 b) Johtaja vaihtaa jäsenten kanssa tietoja koneellisesti luettavassa ja muussa muodossa ja pitää ajan tasalla radioviestintäsektorin asiakirjoja ja tietokantoja ja huolehtii pääsihteerin kanssa tarvittaessa niiden julkaisemisesta liiton työkielillä peruskirjan 172 kohdan mukaisesti.\n179 c) Johtaja pitää ajan tasalla vaadittavat perusrekisterit.\n180 d) Johtaja jättää maailman radioviestintäkonferenssille kertomuksen radioviestintäsektorin toiminnasta viimeisen konferenssin jälkeen. Jos radioviestintäkonferenssia ei ole suunniteltu, viimeisen konferenssin jälkeisen kaksivuotisjakson kattava kertomus jätetään neuvostolle ja liiton jäsenille.\n181 e) Johtaja valmistelee radioviestintäsektorin tarpeita vastaavan kulupohjaisen talousarvioehdotuksen ja toimittaa sen pääsihteerille koordinointikomitean harkittavaksi ja liiton talousarvioon sisällyttämistä varten.\n182 3. Johtaja valitsee toimiston teknisen ja hallinnollisen henkilöstön neuvoston hyväksymän talousarvion rajoissa. Pääsihteeri nimittää teknisen ja hallinnollisen henkilöstön yhteisymmärryksessä johtajan kanssa. Pääsihteerin asiana on lopullisesti päättää nimittämisestä tai erottamisesta.\n183 4. Johtaja huolehtii televiestinnän kehityssektorin tarvitsemasta teknisestä avusta peruskirjan ja tämän yleissopimuksen puitteissa.\nLiiton toiminta 6 JAKSO Televiestinnän standardointisektori\nMaailman televiestinnän standardointikonferenssi\n184 1. Peruskirjan 104 kohdan mukaisesti maailman standardointikonferenssi kutsutaan koolle käsittelemään erityisiä televiestinnän standardointiin liittyviä asioita.\n185 2. Kysymykset, joita maailman televiestinnän standardointikonferenssi tutkii ja joista sen on annettava suosituksia, hyväksytään sen omia menettelytapoja noudattaen tai ne alistaa sen käsiteltäväksi täysivaltaisten edustajien konferenssi, muu konferenssi tai neuvosto.\n186 3. Peruskirjan 104 kohdan mukaisesti konferenssi\n187 a) käsittelee tämän yleissopimuksen 194 kohdan mukaisesti valmistellut tutkimusryhmien kertomukset ja hyväksyy, muuttaa tai hylkää kyseisiin kertomuksiin sisältyvät suositusluonnokset,\n188 b) pitäen mielessä tarpeen pitää liiton resursseihin kohdistuvat paineet mahdollisimman pieninä, hyväksyy olemassa olevien ja uusien kysymysten tarkastelusta johtuvan työohjelman sekä määrittää niiden tutkimisen tärkeysjärjestyksen, kiireellisyyden, arvioidut taloudelliset seuraamukset ja niiden tutkimisen päätökseen saamiseen tarvittavan ajanjakson,\n189 c) päättää edellä 188 kohdassa mainitun hyväksytyn työohjelman valossa tarpeesta säilyttää, lopettaa tai muodostaa tutkimusryhmiä ja jakaa kullekin niistä tutkittavat kysymykset,\n190 d) ryhmittelee mahdollisuuksien mukaan kysymykset, joilla on merkitystä kehitysmaille, jotta helpotettaisiin niiden osallistumista näihin tutkimuksiin,\n191 e) tarkastaa ja hyväksyy johtajan kertomuksen sektorin toiminnasta viimeisen konferenssin jälkeen.\nTeleviestinnän standardoinnin tutkimusryhmät\n192 1. (1) Televiestinnän standardoinnin tutkimusryhmät tutkivat kysymyksiä ja valmistelevat suositusluonnoksia aiheista, jotka on alistettu niiden käsiteltäväksi tämän yleissopimuksen 13 artiklan määräysten mukaisesti. Kyseiset suositusluonnokset alistetaan maailman televiestinnän standardointikonferenssin hyväksyttäväksi tai kahden tällaisen konferenssin välisenä aikana kirjeenvaihtona hallintojen hyväksyttäväksi konferenssin hyväksymien menettelytapojen mukaisesti. Kummallakin tavalla hyväksytyillä suosituksilla on sama asema.\n193 (2) Tutkimusryhmät tutkivat jäljempänä olevan 195 kohdan mukaisesti tekniikkaan, toimintaan ja hinnoitteluun liittyviä kysymyksiä ja valmistelevat suosituksia niistä televiestinnän standardoimiseksi maailmanlaajuisesti, mukaan lukien suositukset yleisten televerkkojen radiojärjestelmien yhteenliitännästä ja tähän liitäntään vaadittavasta suorituskyvystä. Tämän yleissopimuksen 151-154 kohdassa luetellut erityisesti radioviestintään liittyvät tekniset tai toiminnalliset kysymykset kuuluvat radioviestintäsektorin toimialaan.\n194 (3) Jokainen tutkimusryhmä valmistelee televiestinnän standardointikonferenssia varten kertomuksen, jossa mainitaan työn edistyminen, edellä 192 kohdan neuvottelumenettelyn mukaisesti hyväksytyt suositukset ja kaikki luonnokset uusista tai tarkistetuista suosituksista konferenssin harkittavaksi.\n195 2. Ottaen huomioon peruskirjan 105 kohdan, televiestinnän standardointisektori ja radioviestintäsektori tarkastelevat jatkuvasti edellä tämän yleissopimuksen 151-154 kohdassa ja 193 kohdassa lueteltuja radioviestintäsektoriin liittyviä tehtäviä tarkoituksena saavuttaa yhteisymmärrys tutkittavina olevien seikkojen jakamisessa tapahtuvista muutoksista. Nämä kaksi sektoria toimivat läheisessä yhteistyössä ja ne hyväksyvät menettelytapoja tällaisen tarkastelun suorittamiseksi ja yhteisymmärryksen saavuttamiseksi nopeasti ja tehokkaasti. Jos yhteisymmärrystä ei saavuteta, asia voidaan alistaa neuvoston kautta täysivaltaisten edustajien konferenssin päätettäväksi.\n196 3. Suorittaessaan tehtäviään televiestinnän standardoinnin tutkimusryhmien on kiinnitettävä asianmukaista huomiota sellaisten kysymysten tutkimiseen ja sellaisten suositusten muotoiluun, jotka ovat suoraan yhteydessä televiestintäyhteyksien luomiseen, kehittämiseen ja parantamiseen kehitysmaissa sekä alueellisella että kansainvälisellä tasolla. Niiden on kiinnitettävä työssään asianmukaista huomiota kansallisten, alueellisten ja muiden kansainvälisten standardointijärjestöjen työhön ja toimittava niiden kanssa yhteistyössä, pitäen mielessä liiton tarpeen säilyttää johtava asemansa maailmanlaajuisella televiestinnän standardointialalla.\n197 4. Televiestinnän standardointisektorin toimien tarkastelun helpottamiseksi on toteutettava toimia yhteistyön ja yhteensovittamisen edistämiseksi muiden järjestöjen kanssa, joita televiestinnän standardointi koskee, sekä radioviestintäsektorin ja televiestinnän kehityssektorin kanssa. Maailman televiestinnän standardointikonferenssi määrää näitä toimenpiteitä varten erityistehtävät, osallistumisehdot ja työjärjestyksen.\n198 1. Televiestinnän standardointitoimiston johtaja järjestää ja sovittaa yhteen televiestinnän standardointisektorin työt.\n199 2. Johtajan tehtäviin kuuluvat erityisesti seuraavat:\n200 a) Johtaja saattaa vuosittain ajan tasalle maailman televiestinnän standardointikonferenssin hyväksymän työohjelman yhteistyössä televiestinnän standardoinnin tutkimusryhmien puheenjohtajien kanssa.\n201 b) Johtaja osallistuu asemansa perusteella maailman televiestinnän standardointikonferenssien ja televiestinnän standardoinnin tutkimusryhmien neuvotteluihin vain neuvoa-antavassa ominaisuudessa. Johtaja suorittaa tämän yleissopimuksen 94 kohdan mukaisesti kaikki televiestinnän standardointisektorin konferenssien ja kokousten edellyttämät valmistelut yhteistyössä pääsihteeristön kanssa ja tarvittaessa muiden liiton sektorien kanssa ja kiinnittäen asianmukaista huomiota neuvoston ohjeisiin näitä valmisteluja tehdessään.\n202 c) Johtaja käsittelee hallinnoilta saatua tietoa kansainvälisten televiestintäsääntöjen asianomaisten määräysten tai maailman televiestinnän standardointikonferenssin päätösten mukaisesti ja muokkaa sen tarvittaessa julkaisukelpoiseen muotoon.\n203 d) Johtaja vaihtaa jäsenten kanssa tietoja koneellisesti luettavassa ja muussa muodossa ja valmistelee ja tarvittaessa pitää ajan tasalla televiestinnän standardointisektorin asiakirjoja ja tietokantoja ja huolehtii pääsihteerin kanssa tarvittaessa niiden julkaisemisesta liiton työkielillä peruskirjan 172 kohdan mukaisesti.\n204 e) Johtaja jättää maailman televiestinnän standardointikonferenssille kertomuksen kyseisen sektorin toiminnasta viimeisen konferenssin jälkeen. Hän jättää myös viimeisen konferenssin jälkeisen kaksivuotisjakson kattavan kertomuksen neuvostolle ja liiton jäsenille, ellei toista konferenssia kutsuta koolle.\n205 f) Johtaja valmistelee televiestinnän standardointisektorin tarpeita vastaavan kulupohjaisen talousarvioehdotuksen ja toimittaa sen pääsihteerille koordinointikomitean harkittavaksi ja liiton talousarvioon sisällyttämistä varten.\n206 3. Johtaja valitsee televiestinnän standardointitoimiston teknisen ja hallinnollisen henkilöstön neuvoston hyväksymän talousarvion rajoissa. Pääsihteeri nimittää teknisen ja hallinnollisen henkilökunnan yhteisymmärryksessä johtajan kanssa. Pääsihteerin asiana on lopullisesti päättää nimittämisestä tai erottamisesta.\n207 4. Johtaja huolehtii televiestinnän kehityssektorin tarvitsemasta teknisestä avusta peruskirjan ja tämän yleissopimuksen puitteissa.\nLiiton toiminta 7 JAKSO Televiestinnän kehityssektori\n208 1. Peruskirjan 118 kohdan mukaisesti televiestinnän kehityskonferenssien tehtävät ovat seuraavat:\n209 a) Maailman televiestinnän kehityskonferenssit laativat työohjelmia ja suuntaviivoja televiestinnän kehittämistä koskevien kysymysten ja tärkeysjärjestysten määrittelemiseksi ja antavat yleisohjeita televiestinnän kehityssektorin työohjelmaa varten. Ne voivat perustaa tarvittaessa tutkimusryhmiä.\n210 b) Alueelliset televiestinnän kehityskonferenssit voivat antaa televiestinnän kehitystoimistolle neuvoja kyseisen alueen televiestinnän erityisvaatimuksista ja erityispiirteistä sekä jättää suosituksia maailman televiestinnän kehityskonferensseille.\n211 c) Televiestinnän kehityskonferenssien tulisi vahvistaa tavoitteet ja toimintasuunnitelmat tasapainoista maailmanlaajuista ja alueellista televiestinnän kehitystä varten, kiinnittäen erityisesti huomiota kehitysmaiden verkkojen ja palvelujen laajentamiseen ja uudenaikaistamiseen sekä tätä tarkoitusta varten tarvittavien varojen hankintaan. Ne toimivat paikkana, jossa tutkitaan toimintaohjelmaan, organisaatioon, toimintaan, sääntelyyn, tekniikkaan ja rahoitukseen liittyviä kysymyksiä ja muita vastaavia seikkoja, joihin sisältyvät uusien rahoituslähteiden etsiminen ja käyttöönotto.\n212 d) Maailmanlaajuiset ja alueelliset televiestinnän kehityskonferenssit tarkastelevat toimivaltaansa kuuluvalla alalla niille jätettyjä kertomuksia ja arvioivat sektorin toimintaa. Ne voivat myös käsitellä televiestinnän kehittämiseen liittyviä seikkoja, jotka koskevat liiton muiden sektorien toimintaa.\n213 2. Televiestinnän kehitystoimiston johtaja valmistelee televiestinnän kehityskonferenssien esityslistaluonnoksen. Pääsihteeri jättää sen neuvoston hyväksyttäväksi maailmankonferenssin ollessa kyseessä liiton jäsenten enemmistön suostumuksella tai alueellisen konferenssin ollessa kyseessä kyseiseen alueeseen kuuluvien liiton jäsenten enemmistön suostumuksella tämän yleissopimuksen 47 kohdan määräysten mukaisesti.\nTeleviestinnän kehittämisen tutkimusryhmät\n214 1. Televiestinnän kehittämisen tutkimusryhmät käsittelevät televiestinnän erityiskysymyksiä, joilla on yleistä merkitystä kehitysmaille, mukaan luettuna edellä 211 kohdassa luetellut seikat. Tällaisia tutkimusryhmiä on rajoitettu määrä ja ne perustetaan määrätyksi ajanjaksoksi varojen saatavuuden mukaan. Niillä on erityiset toimeksiannot, ne käsittelevät kehitysmaille tärkeitä kysymyksiä ja ne ovat tehtäväsuuntautuneita.\n215 2. Peruskirjan 119 kohdan määräykset huomioon ottaen radioviestintä-, televiestinnän standardointi- ja televiestinnän kehityssektorit tarkastelevat jatkuvasti tutkittavia seikkoja saavuttaakseen yhteisymmärryksen työnjaossa, välttääkseen kaksinkertaista työtä ja parantaakseen koordinointia. Sektorit hyväksyvät menettelytavat tällaisen tarkastelun suorittamiseksi ja yhteisymmärryksen saavuttamiseksi nopeasti ja tehokkaasti.\nTeleviestinnän kehitystoimisto ja neuvottelukunta\n216 1. Televiestinnän kehitystoimiston johtaja järjestää ja yhteensovittaa televiestinnän kehityssektorin työt.\n217 2. Johtajan tehtäviin kuuluvat erityisesti seuraavat:\n218 a) Johtaja osallistuu asemansa perusteella televiestinnän kehityskonferenssien ja televiestinnän kehittämisen tutkimusryhmien keskusteluihin vain neuvoa-antavassa ominaisuudessa. Johtaja suorittaa tämän yleissopimuksen 94 kohdan mukaisesti kaikki televiestinnän kehityssektorin konferenssien ja kokousten edellyttämät valmistelut yhteistyössä pääsihteeristön kanssa ja tarvittaessa muiden liiton sektorien kanssa ja kiinnittäen asianmukaista huomiota neuvoston ohjeisiin näitä valmisteluja tehdessään.\n219 b) Johtaja käsittelee hallinnoilta saatua tietoa täysivaltaisten edustajien konferenssin ja televiestinnän kehityskonferenssien asiaan kuuluvien päätöslauselmien ja päätösten mukaisesti ja muokkaa sen tarvittaessa julkaisukelpoiseen muotoon.\n220 c) Johtaja vaihtaa jäsenten kanssa tietoja koneellisesti luettavassa ja muussa muodossa ja valmistelee ja tarvittaessa pitää ajan tasalla televiestinnän kehityssektorin asiakirjoja ja tietokantoja ja huolehtii pääsihteerin kanssa tarvittaessa niiden julkaisemisesta liiton työkielillä peruskirjan 172 kohdan mukaisesti.\n221 d) Johtaja kerää ja valmistelee julkaistavaksi yhteistyössä pääsihteeristön ja liiton muiden sektorien kanssa sekä teknistä että hallinnollista tietoa, joka voisi olla erityisen hyödyllistä kehitysmaille, auttaakseen niitä parantamaan televiestintäverkkojaan. Kehitysmaiden huomio kiinnitetään myös Yhdistyneiden Kansakuntien alaisten kansainvälisten ohjelmien tarjoamiin mahdollisuuksiin.\n222 e) Johtaja jättää maailman televiestinnän kehityskonferenssille kertomuksen kyseisen sektorin toiminnasta viimeisen konferenssin jälkeen. Johtaja jättää myös viimeisen konferenssin jälkeisen kaksivuotisjakson kattavan kertomuksen neuvostolle ja liiton jäsenille.\n223 f) Johtaja valmistelee televiestinnän kehityssektorin tarpeita vastaavan kulupohjaisen talousarvioehdotuksen ja toimittaa sen pääsihteerille koordinointikomitean harkittavaksi ja liiton talousarvioon sisällyttämistä varten.\n224 3. Johtaja toimii yhteistyössä muiden valittujen virkamiesten kanssa vahvistaakseen liiton roolin katalysaattorina televiestinnän kehityksen kannustamiseksi. Hän tekee tarvittavat valmistelut yhteistyössä asianomaisen toimiston johtajan kanssa kyseisen sektorin toimintaa koskevien tiedotustilaisuuksien koollekutsumiseksi.\n225 4. Kyseisten jäsenten pyynnöstä johtaja tutkii muiden toimistojen johtajien ja tarvittaessa pääsihteerin avustuksella niiden kansallisia televiestintäongelmia ja antaa niitä koskevia neuvoja. Teknisiä vaihtoehtoja vertailtaessa taloudelliset tekijät voidaan ottaa huomioon.\n226 5. Johtaja valitsee televiestinnän kehitystoimiston teknisen ja hallinnollisen henkilöstön neuvoston hyväksymän talousarvion rajoissa. Pääsihteeri nimittää teknisen ja hallinnollisen henkilökunnan yhteisymmärryksessä johtajan kanssa. Pääsihteerin asiana on lopullisesti päättää nimittämisestä tai erottamisesta.\n227 6. Johtaja perustaa televiestinnän kehittämisen neuvottelukunnan ja nimittää neuvottelukunnan jäsenet neuvoteltuaan pääsihteerin kanssa. Neuvottelukunta koostuu henkilöistä, jotka edustavat laajalti ja tasapuolisesti eri eturyhmiä ja asiantuntemusta televiestinnän kehittämisestä. Neuvottelukunta valitsee puheenjohtajansa keskuudestaan. Neuvottelukunta antaa sen kokouksiin osallistuvalle johtajalle neuvoja tärkeysjärjestyksistä ja toimintasuunnitelmista liiton televiestinnän kehitystoimissa. Se muun muassa suosittelee toimia yhteistyön ja koordinoinnin edistämiseksi muiden järjestöjen kanssa, jotka ovat kiinnostuneita televiestinnän kehittämisestä.\nLiiton toiminta 8 JAKSO Kaikille kolmelle sektorille yhteiset määräykset\nMuiden yksikköjen ja järjestöjen kuin hallintojen osallistuminen liiton toimintaan\n228 1. Pääsihteeri ja toimistojen johtajat kannustavat seuraavia yksikköjä ja järjestöjä lisäämään osallistumista liiton toimintaan:\n229 a) tunnustetut telelaitokset, tieteelliset tai teolliset järjestöt sekä rahoitus- tai kehityslaitokset, jotka kyseinen jäsen on hyväksynyt,\n230 b) muut televiestintäasioita käsittelevät yksiköt, jotka kyseinen jäsen on hyväksynyt,\n231 c) alueelliset ja muut kansainväliset televiestintä-, standardointi-, rahoitus- tai kehitysjärjestöt.\n232 2. Toimistojen johtajat pitävät yllä läheisiä työsuhteita niihin yksiköihin ja järjestöihin, joille on annettu lupa osallistua yhden tai useamman liiton sektorin toimintaan.\n233 3. Jäsenvaltion on toimitettava pääsihteerille hyväksymänsä edellä 229 kohdassa tarkoitetun yksikön tekemä pyyntö osallistua tietyn sektorin työhön peruskirjan ja tämän yleissopimuksen asianomaisten määräysten mukaisesti.\n234 4. Jokainen edellä 230 kohdassa tarkoitetulta yksiköltä tullut pyyntö, jonka asiaan kuuluva jäsen on jättänyt, käsitellään neuvoston vahvistaman menettelyn mukaisesti. Neuvosto tarkastelee tällaista pyyntöä sen suhteen, onko se edellä tarkoitetun menettelyn mukainen.\n235 5. Jokainen edellä 231 kohdassa tarkoitetulta yksiköltä tai järjestöltä (muu kuin tämän yleissopimuksen 260 ja 261 kohdassa tarkoitettu) tullut pyyntö osallistua tietyn sektorin työhön on toimitettava pääsihteerille ja se ratkaistaan neuvoston vahvistamien menettelytapojen mukaisesti.\n236 6. Jokainen tämän yleissopimuksen 260-262 kohdassa tarkoitetulta järjestöltä tullut pyyntö osallistua tietyn sektorin työhön lähetetään pääsihteerille, ja kyseinen järjestö liitetään jäljempänä 237 kohdassa tarkoitettuihin luetteloihin.\n237 7. Pääsihteeri kokoaa ja pitää yllä luetteloita kaikista tämän yleissopimuksen 229-231 ja 260-262 kohdassa tarkoitetuista yksiköistä ja järjestöistä, joilla on lupa osallistua kunkin sektorin töihin, ja julkaisee ja jakaa sopivin väliajoin nämä luettelot kaikille jäsenille ja kyseisen toimiston johtajalle. Kyseinen johtaja ilmoittaa näille yksiköille ja järjestöille niiden pyynnön käsittelystä.\n238 8. Edellä 237 kohdassa tarkoitettuihin luetteloihin kuuluvia yksiköitä ja järjestöjä pidetään myös liiton sektorien ''jäseninä''. Ehdot niiden osallistumisesta sektoreihin tarkennetaan tässä artiklassa, 33 artiklassa ja tämän yleissopimuksen muissa asiaankuuluvissa määräyksissä. Peruskirjan 3 artiklan määräyksiä ei sovelleta niihin.\n239 9. Edellä 229 tai 230 kohdassa tarkoitettu yksikkö tai järjestö voi toimia sen jäsenen puolesta, joka on sen hyväksynyt, jos kyseinen jäsen ilmoittaa kyseisen toimiston johtajalle, että sillä on siihen lupa.\n240 10. Jokaisella yksiköllä tai järjestöllä, jolla on lupa osallistua tietyn sektorin työskentelyyn, on oikeus sanoa irti tämä osallistuminen ilmoittamalla siitä pääsihteerille. Myös kyseinen jäsen voi tarvittaessa sanoa irti tällaisen osallistumisen. Irtisanominen tulee voimaan vuoden kuluttua siitä päivämäärästä, jolloin pääsihteeri on saanut ilmoituksen.\n241 11. Pääsihteeri poistaa yksikköjen ja järjestöjen luettelosta sellaisen yksikön tai järjestön, jolla ei enää ole lupaa osallistua sektorin töihin, neuvoston määrittämien perusteiden ja menettelytapojen mukaisesti.\nAsiain käsittely tutkimusryhmissä\n242 1. Radioviestintäkokous, maailman radioviestinnän standardointikonferenssi ja maailman televiestinnän kehityskonferenssi nimittävät puheenjohtajan ja tavallisesti yhden varapuheenjohtajan kullekin tutkimusryhmälle. Puheenjohtajia ja varapuheenjohtajia nimitettäessä erityistä huomiota on kiinnitettävä pätevyysvaatimuksiin ja tasapuoliseen maantieteelliseen jakautumiseen ja tarpeeseen kannustaa kehitysmaiden tehokkaampaa osallistumista.\n243 2. Jos jonkin tutkimusryhmän työmäärä sitä vaatii, kokous tai konferenssi nimittää niin monta varapuheenjohtajaa kuin se katsoo tarpeelliseksi, tavallisesti kuitenkin enintään kaksi.\n244 3. Jos kyseisen sektorin kahden konferenssin välisenä aikana tutkimusryhmän puheenjohtaja on estynyt hoitamasta tehtäviään ja jos vain yksi varapuheenjohtaja on nimitetty, tämä varapuheenjohtaja tulee puheenjohtajan tilalle. Mikäli tutkimusryhmään on nimitetty useampia kuin yksi varapuheenjohtaja, tutkimusryhmä valitsee seuraavassa kokouksessaan uuden puheenjohtajan varapuheenjohtajien joukosta ja tarvittaessa uuden varapuheenjohtajan tutkimusryhmän jäsenten joukosta. Tutkimusryhmä valitsee myös uuden varapuheenjohtajan, jos joku varapuheenjohtajista on estynyt hoitamasta tehtäviään edellä mainittuna aikana.\n245 4. Tutkimusryhmät hoitavat työnsä, mikäli mahdollista, kirjeenvaihtona nykyaikaisia viestintävälineitä käyttäen.\n246 5. Kunkin sektorin toimiston johtaja laatii toimivaltaisen konferenssin tai kokouksen päätösten perusteella pääsihteerin kanssa neuvoteltuaan ja peruskirjan ja yleissopimuksen vaatiman koordinoinnin jälkeen yleissuunnitelman tutkimusryhmien kokouksista.\n247 6. Tutkimusryhmät voivat käynnistää toimia saadakseen jäsenten hyväksynnän kahden kokouksen tai konferenssin välillä laatimilleen suosituksille. Hyväksynnän saamiseksi sovelletaan toimivaltaisen kokouksen tai konferenssin hyväksymiä menettelytapoja. Näin hyväksytyillä suosituksilla on sama asema kuin konferenssin hyväksymillä suosituksilla.\n248 7. Yhteistyöryhmiä voidaan asettaa tarvittaessa tutkimaan sellaisia kysymyksiä, jotka edellyttävät asiantuntijoiden osallistumista useasta tutkimusryhmästä.\n249 8. Asianomaisen toimiston johtaja lähettää tutkimusryhmien lopulliset kertomukset kyseiseen sektoriin osallistuville hallinnoille, järjestöille ja yksiköille. Tällaisissa kertomuksissa on luettelo suosituksista, jotka on hyväksytty edellä olevan 247 kohdan mukaisesti. Nämä kertomukset on lähetettävä mahdollisimman pian ja joka tapauksessa niin ajoissa, että ne ehtivät perille vähintään kuukautta ennen seuraavan toimivaltaisen konferenssin kokoontumista.\nSuositukset konferenssilta toiselle\n250 1. Jokainen konferenssi voi jättää toiselle liiton konferenssille niiden toimivaltaan kuuluvia suosituksia.\n251 2. Tällaiset suositukset lähetetään pääsihteerille hyvissä ajoin kokoamista, yhteensovittamista ja tiedottamista varten, kuten tämän yleissopimuksen 320 kohdassa on määrätty.\nSektorien keskinäiset suhteet ja suhteet kansainvälisiin järjestöihin\n252 1. Toimistojen johtajat voivat suostua asianmukaisen kuulemisen ja peruskirjan, yleissopimuksen ja toimivaltaisten konferenssien tai kokousten tekemien päätösten edellyttämän yhteensovittamisen jälkeen järjestämään yhteisiä kahden tai kolmen sektorin tutkimusryhmien kokouksia tutkimaan ja valmistelemaan suositusehdotuksia niille yhteisistä kysymyksistä. Nämä suositusehdotukset alistetaan kyseisten sektorien toimivaltaisille konferensseille tai kokouksille.\n253 2. Pääsihteeri, varapääsihteeri, muiden sektorien toimistojen johtajat tai heidän edustajansa sekä radio-ohjesääntölautakunnan jäsenet saavat osallistua neuvoa-antavassa ominaisuudessa tietyn sektorin konferensseihin tai kokouksiin. Tarvittaessa ne voivat kutsua pääsihteeristön edustajia tai toisen sektorin, joka ei ole pitänyt tarpeellisena olla edustettuna, edustajia osallistumaan kokoukseen neuvoa-antavassa ominaisuudessa.\n254 3. Kun tietty sektori kutsutaan osallistumaan kansainvälisen järjestön kokoukseen, sen johtaja on oikeutettu ryhtymään järjestelyihin tarvittavan edustuksen aikaansaamiseksi neuvoa-antavassa ominaisuudessa, ottaen huomioon tämän yleissopimuksen 107 kohdan määräykset.\nKonferensseja koskevat yleiset määräykset\nKutsuminen ja osanotto-oikeus täysivaltaisten edustajien konferensseihin jonkin hallituksen toimiessa koollekutsujana\n255 1. Konferenssin tarkka paikka ja aika määrätään tämän yleissopimuksen 1 artiklan määräysten mukaisesti kutsuvan hallituksen kanssa käytyjen neuvottelujen jälkeen.\n256 2. (1) Vuotta ennen konferenssin alkamispäivää kutsuva hallitus lähettää kutsun liiton jokaisen jäsenmaan hallitukselle.\n257 (2) Nämä kutsut voidaan lähettää suoraan tai pääsihteerin tai jonkin toisen hallituksen välityksellä.\n258 3. Pääsihteeri pyytää seuraavia lähettämään tarkkailijoita:\n259 a) Yhdistyneet Kansakunnat,\n260 b) peruskirjan 43 artiklassa mainitut alueelliset televiestintäjärjestöt,\n261 c) satelliittijärjestelmiä käyttävät hallitustenväliset järjestöt,\n262 d) Yhdistyneiden Kansakuntien erityisjärjestöt ja Kansainvälinen atomienergiajärjestö,\n262 a e) tämän yleissopimuksen 229 kohdassa tarkoitetut yksiköt ja järjestöt ja kansainvälisluonteiset järjestöt, jotka edustavat tällaisia yksikköjä ja järjestöjä.\n263 4. (1) Jäsenten vastausten on saavuttava kutsuvalle hallitukselle vähintään kuukautta ennen konferenssin alkamispäivää, ja niissä olisi oltava, mikäli mahdollista, täydelliset tiedot valtuuskunnan kokoonpanosta.\n264 (2) Nämä vastaukset voidaan lähettää suoraan koollekutsujana toimivalle hallitukselle tai pääsihteerin tai muun hallituksen välityksellä.\n265 (3) Edellä 259-262 kohdassa tarkoitettujen järjestöjen vastausten on saavuttava pääsihteerille vähintään kuukautta ennen konferenssin alkamispäivää.\n266 5. Liiton pääsihteeristö ja kolme toimistoa ovat edustettuina konferenssissa neuvoa-antavassa ominaisuudessa.\n267 6. Täysivaltaisten edustajien konferensseihin saavat osallistua\n268 a) valtuuskunnat,\n269 b) edellä 259-262a kohdan mukaisesti kutsuttujen järjestöjen ja laitosten tarkkailijat.\nKutsuminen ja osanotto-oikeus radio-viestintäkonferensseihin jonkin hallituksen toimiessa koollekutsujana\n270 1. Konferenssin tarkka aika ja paikka vahvistetaan tämän yleissopimuksen 3 artiklan määräysten mukaisesti kutsuvan hallituksen kanssa käytyjen neuvotteluiden jälkeen.\n271 2. (1) Tämän yleissopimuksen 256-265 kohdan määräyksiä, 262a kohtaa lukuun ottamatta, sovelletaan radioviestintäkonferensseihin.\n272 (2) Liiton jäsenten olisi ilmoitettava tunnustetuille telelaitoksille saamastaan kutsusta osallistua radioviestintäkonferenssiin.\n273 3. (1) Kutsuva hallitus voi lähettää yhteisymmärryksessä neuvoston kanssa tai tämän esityksestä ilmoituksen muille kuin tämän yleissopimuksen 259-262 kohdassa tarkoitetuille kansainvälisille järjestöille, jotka voisivat olla kiinnostuneita tarkkailijoiden lähettämisestä osallistumaan konferenssiin neuvoa-antavassa ominaisuudessa.\n274 (2) Edellä 273 kohdassa tarkoitetut kiinnostuneet kansainväliset järjestöt lähettävät kutsuvalle hallitukselle osallistumista koskevat hakemuksensa kahden kuukauden kuluessa ilmoituksen päiväyksestä lukien.\n275 (3) Kutsuva hallitus kokoaa hakemukset, ja konferenssi itse päättää, saako kysymyksessä oleva järjestö osallistua konferenssiin.\n276 4. Radioviestintäkonferensseihin saavat osallistua\n277 a) valtuuskunnat,\n278 b) tämän yleissopimuksen 259-262 kohdassa tarkoitettujen järjestöjen ja laitosten tarkkailijat,\n279 c) kansainvälisten järjestöjen tarkkailijat, jotka saavat osallistua konferensseihin 273-275 kohdan mukaisesti,\n280 d) sellaisten tunnustettujen telelaitosten tarkkailijat, joille on tämän yleissopimuksen 19 artiklan mukaisesti annettu lupa osallistua radioviestinnän tutkimusryhmiin ja jotka asianomainen jäsenvaltio on asianmukaisesti valtuuttanut,\n281 e) vaaleilla valitut virkamiehet neuvoa-antavassa ominaisuudessa, silloin, kun konferenssi käsittelee niiden toimivaltaan kuuluvia asioita, sekä radio-ohjesääntölautakunnan jäsenet,\n282 f) niiden liiton jäsenten lähettämät tarkkailijat, jotka osallistuvat ilman äänestysoikeutta sellaisen alueen alueelliseen radioviestintäkonferenssiin, johon kyseiset jäsenet eivät alueellisesti kuulu.\nKutsuminen ja osanotto-oikeus radioviestintäkokouksiin ja televiestinnän standardointikonferensseihin ja televiestinnän kehityskonferensseihin jonkin hallituksen toimiessa koollekutsujana\n283 1. Kunkin kokouksen tai konferenssin tarkka aika ja paikka vahvistetaan tämän yleissopimuksen 3 artiklan määräysten mukaisesti kutsuvan hallituksen kanssa käytyjen neuvotteluiden jälkeen.\n284 2. Vuotta ennen kokouksen tai konferenssin alkamispäivää pääsihteeri lähettää kyseisen toimiston johtajan kanssa käytyjen neuvottelujen jälkeen kutsun\n285 a) kunkin liiton jäsenen hallinnolle,\n286 b) yksiköille tai järjestöille, joilla on tämän yleissopimuksen 19 artiklan mukaisesti lupa osallistua kyseisen sektorin toimintaan,\n287 c) peruskirjan 43 artiklassa tarkoitetuille alueellisille televiestintäjärjestöille,\n288 d) satelliittijärjestelmiä käyttäville hallitustenvälisille järjestöille,\n289 e) mille tahansa muulle alueelliselle järjestölle tai kansainväliselle järjestölle, joka käsittelee kokousta tai konferenssia kiinnostavia asioita.\n290 3. Pääsihteeri pyytää myös seuraavia järjestöjä lähettämään tarkkailijoita:\n291 a) Yhdistyneet Kansakunnat,\n292 b) Yhdistyneiden Kansakuntien erityisjärjestöt ja Kansainvälinen atomienergiajärjestö.\n293 4. Vastausten on saavuttava pääsihteerille vähintään kuukautta ennen kokouksen tai konferenssin alkamispäivää, ja niissä olisi oltava, mikäli mahdollista, täydelliset tiedot valtuuskunnan tai edustuksen kokoonpanosta.\n294 5. Pääsihteeristö ja liiton vaaleilla valitut virkamiehet ovat kokouksessa tai konferenssissa edustettuina neuvoa-antavassa ominaisuudessa.\n295 6. Kokoukseen tai konferenssiin saavat osallistua\n296 a) valtuuskunnat,\n297 b) edellä 287-289, 291 ja 292 kohdan mukaisesti kutsuttujen järjestöjen ja laitosten tarkkailijat,\n298 c) edellä 286 kohdassa tarkoitettujen yksikköjen tai järjestöjen edustajat.\nMenettelytapa maailmankonferenssien tai radioviestintäkokousten koolle kutsumiseksi tai peruuttamiseksi liiton jäsenten pyynnöstä tai neuvoston ehdotuksesta\n299 1. Seuraavissa määräyksissä esitetään menettelytavat, joita sovelletaan kutsuttaessa koolle toinen maailman televiestinnän standardointikonferenssi kahden peräkkäisen täysivaltaisten edustajien konferenssin välisenä aikana ja vahvistettaessa sen tarkkaa paikkaa ja aikaa tai peruutettaessa toinen maailman radioviestintäkonferenssi tai toinen radioviestintäkokous.\n300 2. (1) Liiton jäsenen, joka haluaa toisen maailman televiestinnän standardointikonferenssin koolle kutsumista, on tiedotettava siitä pääsihteerille ja ilmoitettava konferenssia varten ehdotettu paikka ja aika.\n301 (2) Saatuaan vähintään neljäsosalta jäsenistä tällaisen pyynnön pääsihteeri lähettää välittömästi siitä tiedon televiestintäteitse tarkoituksenmukaisimmalla tavalla kaikille jäsenille ja pyytää jäseniä ilmoittamaan hänelle kuuden viikon kuluessa, hyväksyvätkö ne tehdyn ehdotuksen vai eivät.\n302 (3) Jos tämän yleissopimuksen 47 kohdan mukaisesti määrätty jäsenten enemmistö hyväksyy ehdotuksen kokonaisuudessaan, toisin sanoen ehdotetun ajan ja paikan, pääsihteeri ilmoittaa siitä välittömästi liiton kaikille jäsenille televiestintäteitse tarkoituksenmukaisimmalla tavalla.\n303 (4) Jos hyväksytyn ehdotuksen tarkoituksena on, että konferenssi kokoontuu muualle kuin liiton sijaintipaikkaan, pääsihteeri ryhtyy asianomaisen hallituksen suostumuksella tarpeellisiin toimenpiteisiin konferenssin koolle kutsumiseksi.\n304(5) Jos tämän yleissopimuksen 47 kohdan mukaan määritelty jäsenten enemmistö ei hyväksy ehdotusta sellaisenaan (paikkaa ja aikaa), pääsihteeri ilmoittaa saapuneista vastauksista liiton jäsenille kehottaen jäseniä esittämään lopullisen mielipiteensä kiistanalaisesta kohdasta tai kohdista kuuden viikon kuluessa vastausten saapumisesta.\n305 (6) Nämä kohdat katsotaan hyväksytyiksi, kun tämän yleissopimuksen 47 kohdan mukaisesti määritelty jäsenten enemmistö on ne hyväksynyt.\n306 3. (1) Jokaisen liiton jäsenen, joka haluaa peruuttaa toisen maailman radioviestintäkonferenssin tai toisen radioviestintäkokouksen, on ilmoitettava siitä pääsihteerille. Saatuaan vähintään neljäsosalta jäsenistä tällaisen pyynnön pääsihteeri lähettää välittömästi siitä tiedon televiestintäteitse tarkoituksenmukaisimmalla tavalla kaikille jäsenille ja pyytää jäseniä ilmoittamaan hänelle kuuden viikon kuluessa, hyväksyvätkö ne tehdyn ehdotuksen vai eivät.\n307 (2) Jos tämän yleissopimuksen 47 kohdan mukaisesti määrätty jäsenten enemmistö hyväksyy ehdotuksen, pääsihteeri ilmoittaa siitä välittömästi liiton kaikille jäsenille televiestintäteitse tarkoituksenmukaisimmalla tavalla ja konferenssi tai kokous peruutetaan.\n308 4. Edellä 301-307 kohdassa, 306 kohtaa lukuun ottamatta, esitettyä menettelytapaa sovelletaan myös silloin, kun neuvosto on tehnyt ehdotuksen toisen maailman televiestinnän standardointikonferenssin koolle kutsumisesta taikka toisen maailman radioviestintäkonferenssin tai toisen radioviestintäkokouksen peruuttamisesta.\n309 5. Liiton jäsenen, joka haluaa kansainvälisen televiestinnän maailmankonferenssin koolle kutsumista, on ehdotettava sitä täysivaltaisten edustajien konferenssille. Konferenssin esityslista, tarkka paikka ja aika määritetään tämän yleissopimuksen 3 artiklan määräysten mukaisesti.\nMenettelytapa alueellisten konferenssien koolle kutsumiseksi liiton jäsenten pyynnöstä tai neuvoston ehdotuksesta\n310 Alueellisen konferenssin ollessa kysymyksessä tämän yleissopimuksen 300- 305 kohdassa esitettyä menettelytapaa sovelletaan vain asianomaisen alueen jäseniin. Jos konferenssi on kutsuttava koolle alueen jäsenten aloitteesta, riittää, että neljäsosa tämän alueen kaikista jäsenistä lähettää pääsihteerille yhdenmukaiset pyynnöt. Tämän yleissopimuksen 301-305 kohdassa esitettyä menettelytapaa sovelletaan myös silloin, kun neuvosto tekee ehdotuksen alueellisen konferenssin koolle kutsumisesta.\nMääräykset niitä konferensseja varten, joiden koollekutsujana ei ole mikään hallitus\n311 Jos jokin konferenssi pidetään ilman minkään hallituksen esittämää kutsua, sovelletaan tämän sopimuksen 23, 24 ja 25 artiklan määräyksiä. Sovittuaan asiasta Sveitsin valaliiton hallituksen kanssa pääsihteeri ryhtyy tällöin tarpeellisiin toimenpiteisiin konferenssin koolle kutsumiseksi liiton sijaintipaikkaan ja sen järjestämiseksi siellä.\nKonferenssin ajan tai paikan muuttaminen\n312 1. Tämän yleissopimuksen 26 ja 27 artiklan määräyksiä konferenssin koolle kutsumisesta sovelletaan vastaavasti silloin, kun liiton jäsenet pyytävät tai neuvosto ehdottaa jonkin konferenssin tarkan ajan ja/tai paikan muuttamista. Tällaisia muutoksia voidaan kuitenkin tehdä vain, jos tämän yleissopimuksen 47 kohdan mukaan määrätty asianomaisten jäsenten enemmistö niitä kannattaa.\n313 2. Jokaisen jäsenen, joka ehdottaa konferenssin tarkan ajan tai paikan muuttamista, on hankittava ehdotukselleen kannatus vaadittavalta määrältä muita jäseniä.\n314 3. Pääsihteeri ilmoittaa tarvittaessa tämän yleissopimuksen 301 kohdassa mainitussa tiedonannossa ajan tai paikan muuttamisesta johtuvista todennäköisistä taloudellisista seurauksista, kuten esimerkiksi kuluista, jotka ovat aiheutuneet konferenssin valmisteluista alkuaan valitussa paikassa.\nKonferenssille tehtävien ehdotusten ja kertomusten esittämisaikarajat ja -ehdot\n315 1. Tämän artiklan määräyksiä sovelletaan täysivaltaisten edustajien konferenssiin, maailmanlaajuisiin ja alueellisiin radioviestintäkonferensseihin ja kansainvälisen televiestinnän maailmankonferensseihin.\n316 2. Välittömästi sen jälkeen, kun kutsut on lähetetty, pääsihteeri pyytää jäseniä lähettämään hänelle vähintään neljä kuukautta ennen konferenssin alkua konferenssin työskentelyä koskevat ehdotukset.\n317 3. Kaikissa ehdotuksissa, joiden hyväksyminen aiheuttaa peruskirjan tai yleissopimuksen tekstin muutoksen tai hallinnollisten ohjesääntöjen tarkistamisen, on viitattava muutosta tai tarkistusta vaativan tekstin osan reunanumeroon. Ehdotusten perusteet on kussakin tapauksessa ilmoitettava niin lyhyesti kuin suinkin.\n318 4. Pääsihteeri merkitsee liiton jäseneltä saadun jokaisen ehdotuksen liiton asianomaista jäsentä tarkoittavalla symbolilla osoittamaan sen alkuperää. Milloin enemmän kuin yksi jäsen on tehnyt ehdotuksen yhteisesti, se merkitään mahdollisuuksien mukaan kunkin jäsenen symbolilla.\n319 5. Pääsihteeri ilmoittaa ehdotukset kaikille jäsenille sitä mukaa kuin niitä saapuu.\n320 6. Pääsihteeri kokoaa ja järjestää jäseniltä saamansa ehdotukset ja toimittaa ne jäsenille sitä mukaa kuin ne saapuvat, mutta kuitenkin vähintään kaksi kuukautta ennen konferenssin alkua. Liiton vaaleilla valituilla virkamiehillä, liiton henkilökunnan jäsenillä sekä niillä tarkkailijoilla ja edustajilla, joilla on tämän yleissopimuksen soveltuvien määräysten mukainen oikeus osallistua konferensseihin, ei ole oikeutta tehdä ehdotuksia.\n321 7. Pääsihteeri kerää myös jäseniltä, neuvostolta ja liiton sektoreilta saadut kertomukset sekä konferenssien suositukset ja toimittaa ne jäsenille mahdollisten muiden pääsihteerin kertomusten kanssa vähintään neljä kuukautta ennen konferenssin alkua.\n322 8. Pääsihteeri toimittaa 316 kohdassa annetun määräajan jälkeen saadut ehdotukset kaikille jäsenille niin pian kuin mahdollista.\n323 9. Tämän artiklan määräykset eivät vaikuta peruskirjan 55 artiklan eivätkä tämän yleissopimuksen 42 artiklan määräyksiin, jotka koskevat peruskirjan ja yleissopimuksen muuttamista.\nKonferensseille myönnetyt valtuudet\n324 1. Valtuuskunnan, jonka liiton jäsen lähettää täysivaltaisten edustajien konferenssiin, radioviestintäkonferenssiin tai kansainvälisen televiestinnän maailmankonferenssiin, täytyy olla asianmukaisesti valtuutettu 325-331 kohdan mukaisesti.\n325 2. (1) Valtuuskuntien valtuutuksen täysivaltaisten edustajien konferensseihin tulee olla valtion päämiehen, pääministerin tai ulkoasiainministerin allekirjoittama asiakirja.\n326 (2) Valtuuskuntien valtuutuksen muihin edellä 324 kohdassa tarkoitettuihin konferensseihin on oltava valtionpäämiehen, pääministerin, ulkoasiainministerin tai konferenssissa käsiteltävistä asioista vastuussa olevan ministerin allekirjoittama asiakirja.\n327 (3) Valtuuskunnille, joiden on saatava jokin 325 tai 326 kohdassa mainitun viranomaisen vahvistus ennen päätösasiakirjojen allekirjoittamista, voi antaa väliaikaisen valtuutuksen konferenssin pitomaassa olevan kyseisen maan diplomaattisen edustuston päällikkö. Jos konferenssi pidetään Sveitsissä, voi asianomaisen maan Yhdistyneiden Kansakuntien Geneven toimiston pysyvän edustuston päällikkö myös antaa valtuuskunnalle väliaikaisen valtuutuksen.\n328 3. Valtuuskirjat on hyväksyttävä, jos ne ovat 325-327 kohdassa mainitun asianomaisen viranomaisen allekirjoittamia ja täyttävät yhden seuraavista perusteista:\n329 - ne myöntävät valtuuskunnalle täydet valtuudet,\n330 - ne oikeuttavat valtuuskunnan edustamaan hallitustaan rajoituksitta,\n331 - ne antavat valtuuskunnalle tai sen tietyille jäsenille oikeuden allekirjoittaa päätösasiakirjat.\n332 4. (1) Valtuuskunnalla, jonka valtuuskirjojen täysistunto katsoo olevan kunnossa, on oikeus käyttää asianomaisen jäsenmaansa äänioikeutta peruskirjan 169 ja 210 kohdan määräysten mukaisesti ja allekirjoittaa päätösasiakirjat.\n333 (2) Valtuuskunnalla, jonka valtuuskirjojen täysistunto ei katso olevan kunnossa, ei ole oikeutta käyttää asianomaisen jäsenmaan äänioikeutta eikä allekirjoittaa päätösasiakirjoja, ennen kuin asia on saatettu järjestykseen.\n334 5. Valtuuskirjat on talletettava konferenssin sihteeristön huostaan niin varhaisessa vaiheessa kuin mahdollista. Tämän yleissopimuksen 361 kohdassa mainitulle komitealle on annettava tehtäväksi tarkastaa ne ja antaa lausuntonsa täysistunnolle tämän tarkemmin määräämän ajan kuluessa. Odottaessaan täysistunnon asiaa koskevaa päätöstä liiton jäsenmaan valtuuskunnalla on oikeus osallistua konferenssiin ja käyttää asianomaisen jäsenen äänioikeutta.\n335 6. Yleensä liiton jäsenten on pyrittävä lähettämään omat valtuuskuntansa liiton konferensseihin. Jos liiton jäsen ei kuitenkaan poikkeuksellisista syistä voi lähettää omaa valtuuskuntaansa, se voi antaa jonkin toisen jäsenmaan valtuuskunnalle valtuudet äänestää ja allekirjoittaa sen nimissä. Tällaiset valtuudet on annettava jonkin edellä 325 tai 326 kohdassa mainitun viranomaisen allekirjoittamalla asiakirjalla.\n336 7. Äänioikeuden omaava valtuuskunta voi valtuuttaa toisen äänioikeuden omaavan valtuuskunnan käyttämään puolestaan äänioikeutta yhdessä tai useammassa istunnossa, jossa se ei voi olla läsnä. Tällaisessa tapauksessa sen on hyvissä ajoin ilmoitettava asiasta kirjallisesti konferenssin puheenjohtajalle.\n337 8. Valtuuskunta ei voi käyttää enempää kuin yhtä valtuuskirjaääntä.\n338 9. Sähkeenä lähetettyjä valtuuskirjoja ja valtakirjoja ei hyväksytä. Sähkeitse lähetetyt vastaukset konferenssin puheenjohtajan tai sihteeristön valtuuskirjojen selvennystä koskeviin pyyntöihin kuitenkin hyväksytään.\n339 10. Jäsenen tai luvan saaneen yksikön tai järjestön, joka aikoo lähettää valtuuskunnan tai edustajia televiestinnän standardointikonferenssiin, televiestinnän kehityskonferenssiin tai radioviestintäkokoukseen, on ilmoitettava siitä kyseisen sektorin toimiston johtajalle ja tarkennettava valtuuskunnan jäsenten tai edustajien nimet ja tehtävät.\nKonferenssien ja muiden kokousten työjärjestys\n340 Työjärjestystä sovelletaan peruskirjan 55 artiklan ja tämän yleissopimuksen 42 artiklan muutosmääräysten estämättä.\n341 Konferenssin istunnoissa valtuuskuntien paikat järjestetään aakkosjärjestykseen edustettujen jäsenmaiden ranskankielisten nimien mukaan.\n2. Konferenssin avaaminen\n342 1. (1) Ennen konferenssin avausistuntoa pidetään valtuuskuntien johtajien kokous, jonka kestäessä valmistellaan ensimmäisen täysistunnon esityslista ja tehdään konferenssin ja sen komiteoiden organisaatiota, puheenjohtajuuksia sekä varapuheenjohtajuuksia koskevia esityksiä ottaen huomioon virkojen kierron, maantieteellisen jakaantumisen ja hakijoilta edellytettävän kyvykkyyden periaatteet sekä 346 kohdan määräykset.\n343 (2) Valtuuskuntien johtajien kokouksen puheenjohtaja nimetään 344 ja 345 kohdan määräysten mukaisesti.\n344 2. (1) Konferenssin avaa kutsuvan hallituksen nimeämä henkilö.\n345 (2) Kutsuvan hallituksen puuttuessa konferenssin avaa iältään vanhin valtuuskunnan johtaja.\n346 3. (1) Ensimmäisessä täysistunnossa valitaan konferenssin puheenjohtaja, joka on yleensä kutsuvan hallituksen nimeämä henkilö.\n347 (2) Kutsuvan hallituksen puuttuessa puheenjohtaja valitaan valtuuskuntien johtajien 342 kohdassa mainitussa kokouksessa tekemän ehdotuksen perusteella.\n348 4. Ensimmäisessä täysistunnossa suoritetaan myös\n349 a) konferenssin varapuheenjohtajien vaali,\n350 b) konferenssin komiteoiden muodostaminen sekä näiden puheenjohtajien ja varapuheenjohtajien vaali,\n351 c) konferenssin sihteeristön muodostaminen tämän yleissopimuksen 97 kohdan mukaisesti. Sihteeristöä voidaan tarvittaessa täydentää kutsuvan hallituksen hallinnon järjestämällä henkilökunnalla.\n3. Konferenssin puheenjohtajanvaltuudet\n352 1. Kaikkien muiden oikeuksien lisäksi, jotka tämän työjärjestyksen mukaan hänelle kuuluvat, puheenjohtaja avaa ja lopettaa täysistunnon kokoukset, johtaa keskusteluja, valvoo, että työjärjestystä noudatetaan, jakaa puheenvuorot, esittää kysymykset äänestettäviksi ja julistaa hyväksytyt päätökset.\n353 2. Hänen tehtävänään on konferenssin työskentelyn yleinen johtaminen, ja hän huolehtii järjestyksen säilymisestä täysistunnoissa. Hän päättää työjärjestysehdotuksista ja puheenvuoroista, ja erityisesti hänellä on valta ehdottaa tiettyä kysymystä koskevan keskustelun lykkäämistä tai päättämistä, istunnon keskeyttämistä tai päättämistä. Hän voi myös päättää täysistunnon koollekutsumisen lykkäämisestä katsoessaan sen tarpeelliseksi.\n354 3. Puheenjohtajan velvollisuus on suojella jokaisen valtuuskunnan oikeutta ilmaista mielipiteensä vapaasti ja täydellisesti keskusteltavana olevasta asiasta.\n355 4. Hän valvoo, että keskustelu rajoittuu keskusteltavana olevaan asiaan, ja hän voi keskeyttää jokaisen asiasta poikkeavan puhujan sekä pyytää tätä rajoittamaan huomautuksensa käsiteltävään kysymykseen.\n4. Komiteoiden asettaminen\n356 1. Täysistunto voi asettaa komiteoita tutkimaan konferenssin käsiteltäväksi annettuja kysymyksiä. Nämä komiteat voivat vuorostaan asettaa alakomiteoita. Komiteat ja alakomiteat voivat muodostaa työryhmiä.\n357 2. Alakomiteoita ja työryhmiä muodostetaan ainoastaan tarpeen mukaan.\n358 3. Edellä 356 ja 357 kohdan mukaisesti perustetaan seuraavat komiteat:\n4.1 Valmisteleva komitea\n359 a) Tämä komitea koostuu normaalisti konferenssin tai kokouksen puheenjohtajasta, joka on samalla valmistelevan komitean puheenjohtaja, konferenssin varapuheenjohtajista sekä komiteoiden puheenjohtajista ja varapuheenjohtajista.\n360 b) Valmisteleva komitea koordinoi kaikki työskentelyn sujuvuuteen liittyvät asiat ja suunnittelee kokousten järjestyksen ja lukumäärän pyrkien välttämään päällekkäisyyksiä pitäen mielessä joidenkin valtuuskuntien jäsenten rajoitetun lukumäärän.\n361 Täysivaltaisten edustajien konferenssi, radioviestintäkonferenssi tai kansainvälisen televiestinnän maailmankonferenssi nimeävät valtuuskirjakomitean, jonka tehtävänä on tarkastaa valtuuskuntien valtuuskirjat konferensseihin. Tämän komitean on ilmoitettava tuloksistaan täysistunnolle täysistunnon määrittelemän ajan kuluessa.\n362 a) Eri komiteoiden valmistelemat tekstit, jotka näiden komiteoiden tulee laatia mahdollisimman lopulliseen muotoon ottaen huomioon esitetyt mielipiteet, annetaan tarkastettavaksi toimituskomitealle, jonka tehtävänä on sisältöä muuttamatta parannella niiden muotoa sekä tarvittaessa yhdistää ne entisen tekstin osiin, joita ei ole muutettu.\n363 b) Toimituskomitea esittää tekstit täysistunnolle, joka hyväksyy ne tai lähettää ne takaisin asianomaiselle komitealle uudelleen tarkasteltaviksi.\n4.4 Talousarvion tarkastuskomitea\n364 a) Jokaisen konferenssin alussa täysistunto asettaa talousarvion tarkastuskomitean, jonka tehtävänä on arvioida järjestelyt ja edustajien käytettävissä olevat etuisuudet sekä tarkastaa ja hyväksyä tilit konferenssin kuluista koko sen kestoajalta. Paitsi halukkaita valtuuskuntien jäseniä, tähän komiteaan kuuluu pääsihteerin edustaja, asianomaisen toimiston johtaja sekä, milloin jokin hallitus on kutsunut konferenssin koolle, kyseisen hallituksen edustaja.\n365 b) Ennen kuin neuvoston konferenssia varten hyväksymä määräraha on loppuun käytetty, talousarvion tarkastuskomitean on yhteistyössä konferenssin sihteeristön kanssa esitettävä täysistunnolle väliaikainen lausunto kuluista. Täysistunnon on otettava huomioon tämä lausunto harkitessaan, edellyttävätkö saavutetut tulokset konferenssin jatkamista sen päivämäärän jälkeen, kun hyväksytty määräraha on käytetty loppuun.\n366 c) Jokaisen konferenssin päättyessä on talousarvion tarkastuskomitean esitettävä täysistunnolle selostus, josta ilmenevät konferenssin arvioidut kokonaiskulut niin tarkkaan kuin mahdollista, kuten myös arvio kustannuksista, joita tällaisen konferenssin tekemien päätösten toteuttaminen mahdollisesti aiheuttaa.\n367 d) Sen jälkeen, kun täysistunto on tarkastanut ja hyväksynyt tämän selostuksen, se ja täysistunnon sen johdosta tekemät huomautukset on lähetettävä pääsihteerille alistettavaksi neuvoston seuraavalle varsinaiselle istunnolle.\n5. Komiteoiden kokoonpano\n5.1 Täysivaltaisten edustajien konferenssit\n368 Komiteat muodostetaan niiden jäsenten valtuutetuista sekä tämän yleissopimuksen 269 kohdassa mainituista tarkkailijoista, jotka ovat sitä pyytäneet tai jotka täysistunto on nimennyt.\n5.2 Radioviestintäkonferenssit ja kansainvälisen televiestinnän maailmankonferenssit\n369 Komiteat muodostetaan jäsenten valtuutetuista sekä tämän yleissopimuksen 278, 279 ja 280 kohdassa mainituista tarkkailijoista ja edustajista, jotka ovat sitä pyytäneet tai jotka täysistunto on nimennyt.\n5.3. Radioviestintäkokoukset, televiestinnän standardointikonferenssit ja televiestinnän kehityskonferenssit\n370 Jäsenten valtuutettujen ja tämän yleissopimuksen 259-262 kohdassa tarkoitettujen tarkkailijoiden lisäksi radioviestintäkokouksiin, televiestinnän standardointikonferenssien ja televiestinnän kehityskonferenssien komiteoihin voivat osallistua tämän yleissopimuksen 237 kohdassa tarkoitettuun asiaankuuluvaan luetteloon sisältyvien yksikköjen tai järjestöjen edustajat.\n6. Alakomiteoiden puheenjohtajat ja varapuheenjohtajat\n371 Kunkin komitean puheenjohtaja ehdottaa komitealleen sen asettamiin alakomiteoihin valittavat puheenjohtajat ja varapuheenjohtajat.\n372 Täysistunnoista ja komiteoiden, alakomiteoiden ja työryhmien kokouksista ilmoitetaan hyvissä ajoin konferenssin kokoontumispaikassa.\n8. Ennen konferenssin avaamista tehdyt esitykset\n373 Täysistunto jakaa ennen konferenssin avaamista tehdyt esitykset asianomaisille komiteoille, jotka on asetettu tämän työjärjestyksen 4 alakohdan määräysten mukaan. Täysistunnolla on kuitenkin oikeus käsitellä suoraan mikä esitys hyvänsä.\n9. Konferenssin aikana tehdyt esitykset ja muutosehdotukset\n374 1. Konferenssin avaamisen jälkeen tehdyt esitykset ja muutosehdotukset annetaan konferenssin puheenjohtajalle, asianomaisen komitean puheenjohtajalle tai konferenssin sihteeristölle konferenssiasiakirjoina julkaistaviksi ja jaettaviksi.\n375 2. Mitään kirjallista esitystä tai muutosehdotusta ei voida tehdä, ellei asianomaisen valtuuskunnan johtaja tai hänen sijaisensa ole sitä allekirjoittanut.\n376 3. Konferenssin tai komitean, alakomitean tai työryhmän puheenjohtaja voi milloin tahansa tehdä esityksiä, jotka saattavat edistää keskusteluja.\n377 4. Jokaisen esityksen tai muutosehdotuksen on sisällettävä tutkittava teksti sanamuodoltaan tarkkana ja täsmällisenä.\n378 5. (1) Konferenssin puheenjohtaja tai asianomaisen komitean, alakomitean tai työryhmän puheenjohtaja päättää kussakin tapauksessa, voidaanko jokin esitys tai muutosehdotus, joka on tehty kokouksen aikana, antaa suullisesti vai onko se tehtävä kirjallisesti ja julkaistava ja jaettava 374 kohdan mukaisesti.\n379 (2) Kaikkien tärkeiden äänestykseen asetettavien esitysten tekstit on jaettava konferenssin työskentelykielillä laadittuina tarpeeksi aikaisin, jotta niihin voitaisiin perehtyä ennen keskustelua.\n380 (3) Lisäksi konferenssin puheenjohtajan on saadessaan 374 kohdassa mainitut esitykset ja muutosehdotukset annettava ne edelleen asianomaiselle komitealle tai täysistunnolle, tapauksen mukaan.\n381 6. Jokainen asianmukaisesti valtuutettu henkilö voi lukea tai pyytää luettavaksi täysistunnossa jokaisen esityksen tai muutosehdotuksen, jonka hän konferenssin aikana on tehnyt, ja hänen on sallittava esittää siitä perustelunsa.\n10. Edellytykset, joilla esityksestä tai muutosehdotuksesta voidaan keskustella, päättää tai äänestää\n382 1. Mistään esityksestä tai muutosehdotuksesta ei voida keskustella, ellei sitä kannata vähintään yksi muu valtuuskunta ryhdyttäessä sitä käsittelemään.\n383 2. Jokaisesta asianmukaisesti kannatetusta esityksestä tai muutosehdotuksesta on keskusteltava ja sen jälkeen päätettävä, tarvittaessa äänestyksellä.\n11. Käsittelemättä jääneet tai lykätyt esitykset tai muutokset\n384 Kun jokin esitys tai muutosehdotus on jäänyt käsittelemättä tai sen tutkiminen on lykätty, on sen valtuuskunnan, joka sen on esittänyt, huolehdittava sen ottamisesta käsiteltäväksi myöhemmin.\n12. Täysistunnon keskustelusäännöt\n385 Jotta täysistunnossa toimitettu äänestys olisi pätevä, on istunnossa oltava saapuvilla tai edustettuina enemmän kuin puolet konferenssiin valtuutetuista äänivaltaisista valtuuskunnista.\n386 (1) Henkilöiden, jotka haluavat puheenvuoroa, on pyydettävä sitä puheenjohtajalta. Yleisenä sääntönä on, että he aloittavat esityksensä ilmoittamalla, missä ominaisuudessa he puhuvat.\n387 (2) Jokaisen puhujan on puhuttava hitaasti ja selvästi, lausuen sanat erikseen ja pysähtyen tarvittaessa, jotta kaikki voivat ymmärtää hänen tarkoituksensa.\n12.3 Työjärjestysehdotukset ja-puheenvuorot\n388 (1) Keskustelujen aikana jokainen valtuuskunta voi, katsoessaan sopivaksi, tehdä kokouksen työjärjestystä koskevan ehdotuksen tai pyytää työjärjestyspuheenvuoron, joista puheenjohtajan on heti päätettävä tämän ohjesäännön mukaisesti. Mikä tahansa valtuuskunta voi valittaa puheenjohtajan päätöksestä, joka kuitenkin jää voimaan, ellei läsnä olevien ja äänestävien valtuuskuntien enemmistö sitä vastusta.\n389 (2) Valtuuskunta, joka tekee työjärjestysehdotuksen, ei voi puheenvuorossaan käsitellä kysymyksessä olevan asian sisältöä.\n12.4 Työjärjestysehdotusten ja -puheenvuorojen tärkeysjärjestys\n390 Tämän yleissopimuksen 388 kohdassa mainitut työjärjestysehdotukset ja -puheenvuorot käsitellään seuraavassa järjestyksessä:\n391 a) työjärjestyspuheenvuoro, joka liittyy tämän ohjesäännön soveltamiseen, mukaan lukien äänestysmenettelytavat,\n392 b) istunnon keskeyttäminen,\n393 c) istunnon päättäminen,\n394 d) keskustelun lykkääminen käsiteltävässä kysymyksessä,\n395 e) keskustelun lopettaminen käsiteltävässä kysymyksessä,\n396 f) kaikki muut työjärjestystä koskevat ehdotukset ja puheenvuorot, joita saatetaan esittää ja joiden keskinäisen käsittelyjärjestyksen puheenjohtaja määrää.\n12.5 Ehdotus istunnon keskeyttämisestä tai päättämisestä\n397 Keskusteltaessa jostakin kysymyksestä valtuuskunta voi ehdottaa istunnon keskeyttämistä tai päättämistä ilmoittaen ehdotuksensa perusteet. Jos tätä ehdotusta kannatetaan, puheenvuoro annetaan kahdelle keskeyttämistä tai päättämistä vastustavalle ja vain tätä asiaa käsittelevälle puhujalle, minkä jälkeen ehdotuksesta äänestetään.\n12.6 Ehdotus keskustelun lykkäämisestä\n398 Keskusteltaessa jostakin kysymyksestä valtuuskunta voi ehdottaa keskustelun lykkäämistä määräajaksi. Milloin tällainen ehdotus on tehty, sitä koskeva keskustelu on rajoitettava enintään kolmeen puhujaan ehdotuksen tekijän lisäksi, yhteen ehdotuksen puolesta ja kahteen sitä vastaan, minkä jälkeen ehdotuksesta äänestetään.\n12.7 Ehdotus keskustelun lopettamisesta\n399 Valtuuskunta voi milloin hyvänsä ehdottaa keskustelun lopettamista käsiteltävän kysymyksen osalta. Tällöin voidaan puheenvuoro antaa korkeintaan kahdelle ehdotusta vastustavalle puhujalle, minkä jälkeen ehdotuksesta äänestetään. Jos ehdotus saa tarvittavan kannatuksen, puheenjohtaja järjestää välittömästi äänestyksen kiistanalaisessa asiassa.\n12.8 Puheenvuorojen rajoittaminen\n400 (1) Täysistunto voi tarpeen mukaan rajoittaa saman valtuuskunnan jotakin asiaa koskevien puheenvuorojen lukumäärää ja kestämisaikaa.\n401 (2) Menettelytapaa koskevissa kysymyksissä puheenjohtaja rajoittaa kuitenkin jokaisen puheenvuoron kestämisajan enintään viideksi minuutiksi.\n402 (3) Kun puhuja ylittää puhetta varten myönnetyn ajan, puheenjohtaja ilmoittaa siitä kokoukselle ja kehottaa puhujaa lopettamaan selostuksensa lyhyesti.\n12.9 Puhujaluettelon sulkeminen\n403 (1) Keskustelun kuluessa puheenjohtaja voi määrätä, että luetaan luettelo puheenvuoroa haluavista puhujista. Hän lisää siihen niiden valtuuskuntien nimet, jotka ilmoittavat haluavansa puhua, ja kokouksen suostumuksella hän voi määrätä luettelon suljetuksi. Puheenjohtaja voi kuitenkin, jos hän katsoo tarpeelliseksi, poikkeuksellisesti myöntää oikeuden vastata aikaisemmin esitettyyn puheenvuoroon luettelon sulkemisen jälkeenkin.\n404 (2) Kun puhujien luettelo on käyty loppuun, puheenjohtaja julistaa keskustelun asiasta päättyneeksi.\n405 Toimivaltakysymykset, joita voi ilmetä, on ratkaistava ennen kuin keskusteltavana olevan asian sisällöstä äänestetään.\n12.11 Ehdotuksen peruuttaminen ja uudelleen esittäminen\n406 Ehdotuksen tekijä voi sen peruuttaa ennen kuin siitä äänestetään. Jokaisen näin peruutetun ehdotuksen, olkoon sitä muutettu tai ei, voi esittää uudelleen tai ottaa jälleen käsiteltäväksi joko muutoksen tehnyt tai jokin muu valtuuskunta.\n407 1. Kaikissa konferenssin istunnoissa on liiton jäsenen valtuuskunnalla, jonka tämä jäsen on asianmukaisesti valtuuttanut osallistumaan konferenssin työhön, oikeus yhteen ääneen peruskirjan 3 artiklan mukaisesti.\n408 2. Liiton jäsenen valtuuskunta käyttää äänioikeuttaan tämän yleissopimuksen 31 artiklassa määrätyillä ehdoilla.\n409 3. Jos radioviestintäkokouksessa, maailman televiestinnän standardointikonferenssissa tai televiestinnän kehityskonferenssissa jäsentä ei edusta hallinto, kyseisen jäsenen tunnustettujen telelaitosten edustajilla on yhdessä, niiden lukumäärästä riippumatta, oikeus yhteen ääneen tämän yleissopimuksen 239 kohdan määräysten mukaisesti. Tämän yleissopimuksen 335-338 kohdan määräyksiä valtuuksien siirrosta sovelletaan edellä mainittuihin konferensseihin.\n14.1 Enemmistön määrittely\n410 (1) Enemmistön muodostaa yli puolet läsnä olevista ja äänestävistä valtuuskunnista.\n411 (2) Äänestyksestä pidättyneitä valtuuskuntia ei oteta lukuun laskettaessa enemmistöä.\n412 (3) Äänten jakaantuessa tasan, ehdotus tai muutos katsotaan hylätyksi.\n413 (4) Tässä ohjesäännössä pidetään ''läsnä olevana ja äänestävänä valtuuskuntana'' jokaista valtuuskuntaa, joka äänestää jonkin ehdotuksen puolesta tai sitä vastaan.\n14.2 Äänestyksestä poisjääminen\n414 Läsnä olevia valtuuskuntia, jotka eivät osallistu johonkin erityiseen äänestykseen tai jotka nimenomaan ilmoittavat, etteivät halua siihen osallistua, ei pidetä poissa olevina tämän yleissopimuksen 385 kohdassa määriteltyä päätösvaltaisuutta silmällä pitäen eikä niiden katsota pidättyneen äänestämästä 416 kohdan määräyksiä sovellettaessa.\n415 Milloin on kysymys uusien jäsenten hyväksymisestä liiton jäseniksi, tarvittava enemmistö määrätään peruskirjan 2 artiklassa.\n14.4 Äänestyksestä pidättyneiden lukumäärä ylittää viisikymmentä prosenttia\n416 Siinä tapauksessa, että äänestyksestä pidättyneiden luku ylittää puolet annettujen äänien (puolesta, vastaan, pidättynyt) lukumäärästä, käsiteltävänä oleva asia siirretään myöhemmin pidettävään istuntoon, jossa äänestyksestä pidättyneitä ei oteta huomioon.\n417 (1) Äänestys suoritetaan seuraavalla tavalla:\n418 a) yleensä kättä nostamalla, jollei nimenhuutoa (b)-kohta) tai äänestystä umpilipuin (c)-kohta) ole vaadittu,\n419 b) nimenhuudolla läsnä olevien ja äänivaltaisten jäsenten ranskankielisessä aakkosjärjestyksessä,\n420 1. jos vähintään kaksi läsnäolevaa ja äänivaltaista valtuuskuntaa näin vaatii ennen äänestyksen alkamista ja jollei äänestystä umpilipuin (c)-kohta) ole vaadittu tai\n421 2. jos (a)-kohdan menettelytapa ei osoita selvää enemmistöä,\n422 c) äänestämällä umpilipuin, jos vähintään viisi läsnäolevaa ja äänivaltaista valtuuskuntaa sitä ennen äänestyksen alkamista pyytää.\n423 (2) Puheenjohtaja tutkii ennen äänestyksen alkamista kaikki äänestystapaa koskevat pyynnöt ja sitten muodollisesti ilmoittaa noudatettavan äänestysmenettelyn ja äänestettäväksi jätettävän asian. Tämän jälkeen hän julistaa äänestyksen alkaneeksi. Kun äänestys on suoritettu, hän ilmoittaa sen tulokset.\n424 (3) Silloin, kun on kyseessä äänestys umpilipuin, sihteeristö ryhtyy heti tarvittaviin toimenpiteisiin äänestyssalaisuuden turvaamiseksi.\n425 (4) Äänestys voidaan suorittaa elektronisella järjestelmällä, jos sopiva järjestelmä on käytettävissä ja jos konferenssi näin päättää.\n14.6 Kielto äänestyksen keskeyttämisestä\n426 Kun äänestys on alkanut, mikään valtuuskunta ei voi sitä keskeyttää, ellei ole kysymys äänestyksen suoritustapaa koskevasta työjärjestyspuheenvuorosta. Menettelyn lainmukaisuutta koskeva kysely ei voi sisältää mitään ehdotusta, joka toisi mukanaan muutoksen käytyyn äänestykseen tai äänestyksen kohteena olevan asian sisältöön. Äänestys alkaa puheenjohtajan ilmoituksella äänestyksen alkamisesta ja päättyy puheenjohtajan ilmoittaessa sen tuloksista.\n14.7 Äänestystä koskevat selitykset\n427 Puheenjohtajan tulee antaa äänestyksen jälkeen puheenvuoro kaikille valtuuskunnille, jotka haluavat selittää äänestystään.\n14.8 Äänestys ehdotuksen osista\n428 (1) Kun ehdotuksen tekijä sitä pyytää tai kun kokous katsoo sen sopivaksi, taikka kun puheenjohtaja ehdotuksen tekijän suostumuksella sitä ehdottaa, kyseinen ehdotus jaetaan osiin ja sen eri osista äänestetään erikseen. Ehdotuksen osista, jotka on hyväksytty, äänestetään sitten kokonaisuutena.\n429 (2) Jos kaikki ehdotuksen osat on hylätty, katsotaan itse ehdotus hylätyksi.\n14.9 Samaa asiaa koskevien ehdotusten äänestysjärjestys\n430 (1) Jos samasta asiasta tehdään useita ehdotuksia, niistä äänestetään siinä järjestyksessä kuin ne on esitetty, ellei kokous toisin päätä.\n431 (2) Jokaisen äänestyksen jälkeen kokous päättää, äänestetäänkö seuraavasta ehdotuksesta vai ei.\n432 (1) Muutokseksi katsotaan jokainen korjausehdotus, joka koskee ainoastaan jonkin alkuperäisen ehdotuksen osan poistamista, lisäystä siihen tai sen muutosta.\n433 (2) Jokainen ehdotuksen esittävän valtuuskunnan hyväksymä tämän ehdotuksen muutos sisällytetään heti alkuperäiseen ehdotukseen.\n434 (3) Mitään korjausehdotusta ei pidetä muutoksena, jos kokous katsoo sen olevan ristiriidassa alkuperäisen ehdotuksen kanssa.\n14.11 Muutoksista äänestäminen\n435 (1) Jos johonkin ehdotukseen esitetään muutos, on ensin äänestettävä tästä muutoksesta.\n436 (2) Jos ehdotukseen esitetään kaksi muutosta tai useampia muutoksia, äänestetään ensin siitä muutoksesta, joka eniten poikkeaa alkuperäisestä tekstistä. Jos tämä ehdotus ei saavuta enemmistön kannatusta, sen jälkeen äänestetään siitä muutoksesta, joka jäljellä olevien joukosta vielä eniten poikkeaa alkuperäisestä tekstistä, ja samalla tavoin seuraavista, kunnes muutos saa enemmistön kannatuksen. Jos kaikki esitetyt muutokset on käsitelty ja mikään ei ole saavuttanut enemmistön kannatusta, otetaan alkuperäinen ehdotus äänestykseen.\n437 (3) Jos yksi tai useampia muutoksia on hyväksytty, äänestetään tämän jälkeen täten muutetusta ehdotuksesta.\n14.12 Äänestyksen uusiminen\n438 (1) Konferenssin tai kokouksen komiteoissa, alakomiteoissa tai työryhmissä käsiteltyä ehdotusta, ehdotuksen osaa tai muutosta, josta on jo päätetty äänestämällä jossakin komiteassa, alakomiteassa tai työryhmässä, ei voida enää ottaa äänestykseen samassa komiteassa, alakomiteassa tai työryhmässä. Tätä periaatetta sovelletaan käytetystä äänestystavasta riippumatta.\n439 (2) Täysistunnossa ei ehdotusta, ehdotuksen osaa tai muutosta oteta uudelleen äänestykseen, ellei\n440 a) äänioikeutettujen jäsenten enemmistö näin vaadi ja\n441 b) ellei äänestyksen uusimista koskevaa vaatimusta ole tehty vähintään vuorokautta äänestyksen jälkeen.\n15. Keskustelusäännöt ja äänestystapa komiteoissa ja alakomiteoissa\n442 1. Komiteoiden ja alakomiteoiden puheenjohtajilla on samanlaiset valtuudet kuin ne, jotka kuuluvat tämän työjärjestyksen 3 kappaleen nojalla konferenssin puheenjohtajalle.\n443 2. Edellä 12 kappaleessa annettuja määräyksiä täysistunnon keskustelusäännöistä sovelletaan myös komiteoiden ja alakomiteoiden keskusteluihin, paitsi päätösvaltaisuutta koskevassa asiassa.\n444 3. Edellä 14 kappaleessa annettuja määräyksiä sovelletaan myös komiteoissa ja alakomiteoissa suoritettaviin äänestyksiin.\n445 1. Yleensä on valtuuskunnan, jonka mielipidettä toiset valtuuskunnat eivät kannata, koetettava, mikäli mahdollista, mukautua enemmistön mielipiteeseen.\n446 2. Jos kuitenkin jostakin valtuuskunnasta näyttää jokin päätös olevan senlaatuinen, että se estäisi sen hallitusta ratifioimasta peruskirjan tai yleissopimuksen muutosta tai hyväksymästä ohjesääntöjen tarkistusta, tämä valtuuskunta voi tehdä lopullisia tai väliaikaisia varaumia tämän päätöksen suhteen. Varauman voi myös tehdä konferenssista poissa olevan jäsenen puolesta valtuuskunta, jolle asianomainen jäsen on tämän yleissopimuksen 31 artiklan mukaisesti antanut valtuudet allekirjoittaa päätösasiakirjat sen puolesta.\n17. Täysistuntojen pöytäkirjat\n447 1. Täysistuntojen pöytäkirjat laatii konferenssin sihteeristö, joka varmistaa, että ne jaetaan valtuuskunnille niin aikaisin kuin mahdollista, ei kuitenkaan missään tapauksessa myöhemmin kuin viisi työpäivää kokouksen jälkeen.\n448 2. Pöytäkirjojen jakamisen jälkeen asianomaiset valtuuskunnat voivat kirjallisesti esittää konferenssin sihteeristölle oikeiksi katsomansa oikaisut. Tämä on tehtävä niin pian kuin suinkin. Tämä ei estä niitä esittämästä muutoksia suullisesti siinä istunnossa, jossa pöytäkirjat hyväksytään.\n449 3. (1) Pöytäkirjoihin otetaan yleensä ainoastaan tehdyt esitykset ja johtopäätökset sekä niiden tärkeimmät perustelut niin suppeassa muodossa kuin mahdollista.\n450 (2) Jokaisella valtuuskunnalla on kuitenkin oikeus vaatia jokaisen keskustelujen aikana esittämänsä lausuman merkitsemistä pöytäkirjaan joko pääkohdittain tai täydellisenä. Tällöin sen on kuitenkin yleensä ilmoitettava siitä puheenvuoronsa alussa helpottaakseen kertomuksen laatijoidensa työtä. Sen on itse toimitettava teksti konferenssin sihteeristölle kahden tunnin kuluessa istunnon päättymisestä.\n451 4. Edellä 450 kohdassa myönnettyä lausumien pöytäkirjaan merkitsemistä koskevaa oikeutta tulee aina käyttää harkiten.\n18. Komiteoiden ja alakomiteoiden yhteenvetopöytäkirjat ja toimintakertomukset\n452 1. (1) Komiteoiden ja alakomiteoiden kokousten yhteenvetopöytäkirjat laatii kokousten mukaisessa järjestyksessä konferenssin sihteeristö, joka varmistaa, että ne jaetaan kyseisen kokouksen jälkeen viiden päivän kuluessa valtuuskunnille. Pöytäkirjojen on tuotava esiin keskustelujen olennaiset kohdat sekä ne eri mielipiteet, jotka on otettava huomioon, samoin kuin koko keskustelusta aiheutuvat ehdotukset ja päätökset.\n453 (2) Jokaisella valtuuskunnalla on kuitenkin myös oikeus 450 kohdassa säädetyn oikeuden käyttämiseen.\n454 (3) Edellä 453 kohdassa mainittua oikeutta on joka tapauksessa käytettävä harkiten.\n455 2. Komiteat ja alakomiteat voivat laatia tarpeellisiksi katsomansa välitoimintakertomukset ja tarvittaessa, työnsä päätettyään, ne voivat esittää lopullisen toimintakertomuksen, jossa ne pääkohdittain toistavat lyhyesti ehdotukset ja johtopäätökset, joihin ne ovat päätyneet niiden suoritettaviksi annetuissa tutkimuksissa.\n19. Pöytäkirjojen, yhteenvetopöytäkirjojen ja toimintakertomusten hyväksyminen\n456 1. (1) Yleisenä sääntönä on, että täysistunnon sekä komitean tai alakomitean kunkin istunnon alussa puheenjohtaja tiedustelee, onko edellisen istunnon pöytäkirjan tai komitean tai alakomitean ollessa kysymyksessä yhteenvetopöytäkirjan suhteen huomautuksia. Näitä pidetään hyväksyttyinä, ellei mitään korjausta ole toimitettu sihteeristölle tai mitään vastalausetta esitetty suullisesti. Päinvastaisessa tapauksessa tarvittavat korjaukset tehdään pöytäkirjaan tai yhteenvetopöytäkirjaan.\n457 (2) Asianomainen komitea tai alakomitea hyväksyy jokaisen väliaikaisen ja lopullisen toimintakertomuksen.\n458 2. (1) Viimeisten täysistuntojen pöytäkirjat tarkastaa ja hyväksyy puheenjohtaja.\n459 (2) Komitean tai alakomitean viimeisten istuntojen yhteenvetopöytäkirjat tarkastaa ja hyväksyy tämän komitean tai alakomitean puheenjohtaja.\n460 1. Tarkastettavien tekstien lukujen, artiklojen ja kohtien numerot säilytetään ennallaan täysistunnossa suoritettavaan ensimmäiseen lukemiseen saakka. Lisätyt kohdat merkitään väliaikaisesti alkuperäisen tekstin lähinnä edellisen kohdan numerolla, johon lisätään ''A'', ''B'' jne.\n461 2. Lukujen, artiklojen ja kohtien lopullinen numerointi annetaan toimituskomitean tehtäväksi, sen jälkeen, kun ne on hyväksytty ensimmäisessä lukemisessa, mutta se voidaan täysistunnon päätöksellä uskoa myös pääsihteerin tehtäväksi.\n21. Lopullinen hyväksyminen\n462 Täysivaltaisten edustajien konferenssin, radioviestintäkonferenssin tai kansainvälisen televiestinnän maailmankonferenssin päätösasiakirjojen tekstit katsotaan lopullisiksi, kun täysistunto on ne hyväksynyt toisessa lukemisessa.\n463 Edellä 462 kohdassa tarkoitettujen konferenssien lopullisesti hyväksymät päätösasiakirjojen tekstit annetaan allekirjoitettaviksi valtuutetuille, joilla on tämän yleissopimuksen 31 artiklassa määrätyt valtuudet, jäsenmaiden ranskankielisessä aakkosjärjestyksessä.\n23. Suhteet lehdistöön ja yleisöön\n464 1. Virallisia tiedotuksia konferenssin työskentelystä voidaan antaa lehdistölle ainoastaan konferenssin puheenjohtajan luvalla.\n465 2. Lehdistö ja yleisö voivat, siinä määrin kuin on käytännössä mahdollista, seurata konferensseja edellä 342 kohdassa tarkoitetussa valtuuskuntien johtajien kokouksessa hyväksyttyjen periaatteiden ja pääsihteerin suorittamien käytännön järjestelyjen mukaisesti. Lehdistön ja yleisön läsnäolo ei saa millään tavalla häiritä kokouksen tavanomaista työskentelyä.\n466 3. Lehdistöllä ja yleisöllä ei ole pääsyä liiton muihin kokouksiin, jollei kyseinen kokous toisin päätä.\n24. Vapautus maksuista\n467 Konferenssin aikana valtuuskuntien jäsenillä, neuvoston jäsenten edustajilla, radio-ohjesääntölautakunnan jäsenillä, liiton pääsihteeristön ja konferenssiin osallistuvilla liiton sektorien ylimmillä virkailijoilla sekä konferenssissa avustavalla liiton sihteeristön henkilökunnalla on oikeus postin, lennättimen, puhelimen ja teleksin maksuttomaan käyttöön siinä määrin kuin sen maan hallitus, missä konferenssi pidetään, on voinut päästä tästä asiasta sopimukseen muiden hallitusten ja asianomaisten tunnustettujen telelaitosten kanssa.\n468 1. (1) Jokainen jäsen valitsee maksuluokkansa peruskirjan 28 artiklan soveltuvien määräysten mukaisesti seuraavasta asteikosta:\n40 yksikön luokka\n35 yksikön luokka\n30 yksikön luokka\n28 yksikön luokka\n25 yksikön luokka\n23 yksikön luokka\n20 yksikön luokka\n18 yksikön luokka\n15 yksikön luokka\n13 yksikön luokka\n10 yksikön luokka\n8 yksikön luokka\n5 yksikön luokka\n4 yksikön luokka\n3 yksikön luokka\n2 yksikön luokka\n1 1/2 yksikön luokka\n1 yksikön luokka\n1/2 yksikön luokka\n1/4 yksikön luokka\n1/8 yksikön luokka*\n1/16 yksikön luokka*\n(* vähiten kehittyneille maille siten kuin nämä ilmenevät Yhdistyneiden Kansakuntien luettelossa ja muille jäsenmaille niin kuin neuvosto päättää.)\n469 (2) Edellä 468 kohdassa lueteltujen maksuluokkien lisäksi jokainen jäsen voi valita yli 40 yksikön maksuluokan.\n470 (3) Pääsihteeri ilmoittaa kaikille liiton jäsenille kunkin jäsenen valitseman maksuluokan.\n471 (4) Jäsenet voivat milloin tahansa valita jo hyväksymäänsä luokkaa korkeamman maksuluokan.\n472 2. (1) Jokaisen uuden jäsenen tulee liittymisvuoden osalta suorittaa maksu liittymiskuukauden ensimmäisestä päivästä lukien.\n473 (2) Jos jäsen irtisanoo peruskirjan ja tämän yleissopimuksen, sen on suoritettava maksu sen kuun viimeiseen päivään, jona tällainen irtisanominen tulee voimaan.\n474 3. Erääntyneet maksut kasvavat korkoa liiton jokaisen tilivuoden alusta lukien 3 % (kolme prosenttia) vuodessa ensimmäisten kuuden kuukauden aikana ja 6 % (kuusi prosenttia) vuodessa seitsemännen kuukauden alusta lukien.\n475 4. Seuraavia määräyksiä sovelletaan tämän yleissopimuksen 259-262 kohdassa tarkoitettujen järjestöjen ja 19 artiklan määräysten mukaisesti liiton toimintaan osallistumiseen luvan saaneiden yksiköiden suorittamiin maksuihin.\n476 (1) Tämän yleissopimuksen 259-262 kohdassa tarkoitettujen järjestöjen ja muiden kansainvälisten järjestöjen, jotka osallistuvat täysivaltaisten edustajien konferenssiin, liiton sektoriin tai kansainvälisen televiestinnän maailmankonferenssiin, on osallistuttava konferenssin tai sektorin menojen suorittamiseen jäljempänä 479-481 kohdan mukaisesti soveltuvin osin, jollei neuvosto ole vapauttanut niitä siitä vastavuoroisuuden perusteella.\n477 (2) Tämän yleissopimuksen 237 kohdassa tarkoitetussa luettelossa mainitun yksikön tai järjestön on osallistuttava sektorin menojen suorittamiseen jäljempänä 479 ja 480 kohdan mukaisesti.\n478 (3) Tämän yleissopimuksen 237 kohdassa tarkoitetussa luettelossa mainitun yksikön tai järjestön, joka osallistuu radioviestintäkonferenssiin, kansainvälisen televiestinnän maailmankonferenssiin tai sellaisen sektorin konferenssiin tai kokoukseen, jonka jäsen se ei ole, on osallistuttava konferenssin tai kokouksen menojen suorittamiseen jäljempänä 479 ja 481 kohdan mukaisesti.\n479 (4) Edellä 476, 477 ja 478 kohdassa mainitut maksuosuudet perustuvat vapaaseen valintaan edellä 468 kohdan maksuluokka-asteikosta, lukuunottamatta liiton jäsenille varattuja maksuluokkia 1/4, 1/8 ja 1/16 (jälkimmäistä poikkeusta ei sovelleta televiestinnän kehityssektorilla). Pääsihteerille on ilmoitettava valitusta maksuluokasta. Asianomainen yksikkö tai järjestö voi milloin tahansa valita jo hyväksymäänsä luokkaa korkeamman maksuluokan.\n480 (5) Maksuosuusyksikön suuruudeksi vahvistetaan 1/5 liiton jäsenten maksuosuusyksiköstä kunkin asianomaisen sektorin kulujen kattamiseksi. Näitä maksuosuuksia pidetään liiton tulona. Ne kasvavat korkoa 474 kohdan määräysten mukaan.\n481 (6) Se maksuosuuden suuruus yksikköä kohti, joka konferenssin tai kokouksen kulujen kattamiseksi on maksettava, vahvistetaan jakamalla kyseessä olevan konferenssin tai kokouksen budjetin kokonaismäärä niiden yksiköiden kokonaismäärällä, jonka jäsenet suorittavat osuutenaan liiton menoista. Maksuosuuksia pidetään liiton tulona. Ne kasvavat korkoa kuudennestakymmenennestä päivästä lukien tilien esittämisestä 474 kohdassa mainitun korkokannan mukaan.\n482 (7) Vähennykset maksuyksiköiden lukumäärässä sallitaan vain peruskirjan 28 artiklan soveltuvissa määräyksissä annettujen periaatteiden mukaisesti.\n483 (8) Irtisanottaessa osallistuminen jonkin sektorin työskentelyyn tai kyseisen osallistumisen päättyessä (katso tämän yleissopimuksen 240 kohta) maksusuoritus on tehtävä sen kuukauden viimeiseen päivään, jona tällainen irtisanominen tulee voimaan.\n484 5. Pääsihteeri määrää julkaisujen myyntihinnan ottaen huomioon, että julkaisujen myyntitulojen tulisi yleensä peittää niiden monistus- ja jakelukustannukset.\n485 6. Liitto pitää yllä varatiliä saadakseen käyttöpääomaa välttämättömien menojen peittämiseksi ja ylläpitääkseen riittävää käteisvarantoa, jotta lainanottoon turvautumista voitaisiin mahdollisimman pitkälle välttää. Neuvosto päättää vuosittain varatilin suuruuden odotettavissa olevien tarpeiden perusteella. Jokaisen kaksivuotisen varainhoitokauden lopussa kaikki tuloarvion ylijäämä, jota ei ole käytetty tai sidottu, siirretään varatilille. Tämän tilin muut yksityiskohdat on selostettu talousohjesäännössä.\n486 7. (1) Pääsihteeri voi yhteisymmärryksessä koordinointikomitean kanssa hyväksyä vapaaehtoisia maksusuorituksia käteisenä tai luonnossa, jos kyseisiin vapaaehtoisiin maksusuorituksiin liittyvät ehdot ovat yhdenmukaisia, soveltuvin osin, liiton tavoitteiden ja ohjelmien ja konferenssin hyväksymien ohjelmien sekä talousohjesäännön kanssa, johon sisältyy erityismääräyksiä tällaisten vapaaehtoisten maksusuorituksien hyväksymisestä ja käytöstä.\n487 (2) Pääsihteerin on ilmoitettava tällaisista vapaaehtoisista maksusuorituksista neuvostolle varainhoitoa koskevassa toimintakertomuksessaan sekä tiivistelmässä, johon on merkitty kussakin tapauksessa jokaisen vapaaehtoisen maksusuorituksen alkuperä, ehdotettu käyttötarkoitus ja sen suhteen toteutetut toimet.\nKonferenssien taloudellinen vastuu\n488 1. Ennen taloudellisia vaikutuksia merkitsevien ehdotusten hyväksymistä tai päätösten tekemistä liiton konferenssien on otettava huomioon kaikki liiton talousarviota koskevat määräykset, jotta varmistettaisiin, etteivät ne aiheuta niiden määrärahojen ylittämistä, jotka neuvosto on valtuutettu hyväksymään.\n489 2. Ainoatakaan konferenssin päätöstä ei saa panna täytäntöön, jos se aiheuttaa suorasti tai epäsuorasti kulujen nousun yli määrärahojen, jotka neuvosto on valtuutettu hyväksymään.\n490 1. (1) Liiton konferensseissa ja kokouksissa voidaan käyttää muitakin kuin peruskirjan 29 artiklan soveltuvissa määräyksissä mainittuja kieliä,\n491 a) jos pääsihteerille tai asianomaisen toimiston johtajalle tehdään yhden tai useamman lisäkielen suullista tai kirjallista käyttöä koskeva hakemus, edellyttäen, että hakemuksen tehneet taikka sitä kannattaneet jäsenet suorittavat näin aiheutuneet lisäkustannukset,\n492 b) jos jokin valtuuskunta itse järjestää suullisen käännöksen suorittamisen omalla kustannuksellaan omasta kielestään jollekin peruskirjan 29 artiklan soveltuvissa määräyksissä mainituista kielistä.\n493 (2) Edellä 491 kohdassa tarkoitetussa tapauksessa pääsihteeri tai asianomaisen toimiston johtaja suostuu tehtyyn anomukseen, siinä määrin kuin se on käytännössä mahdollista, hankittuaan ensin asianomaisilta jäseniltä sitoumuksen, että ne maksavat aiheutuneet kustannukset asianmukaisesti takaisin liitolle.\n494 (3) Edellä 492 kohdassa tarkoitetussa tapauksessa asianomainen valtuuskunta voi lisäksi niin halutessaan järjestää omalla kustannuksellaan suullisen kääntämisen omalle kielelleen jostakin peruskirjan 29 artiklan soveltuvassa määräyksessä mainitusta kielestä.\n495 2. Kaikki peruskirjan 29 artiklan soveltuvissa määräyksissä mainitut asiakirjat voidaan julkaista muilla kuin näissä määräyksissä mainituilla kielillä, edellyttäen että ne jäsenet, jotka sitä pyytävät, sitoutuvat suorittamaan kaikki siitä aiheutuvat kääntämis- ja julkaisemiskustannukset.\nTeleviestintäpalvelujen käyttöön liittyviä määräyksiä\nMaksut ja maksuttomat palvelut\n496 Televiestinnästä perittäviä maksuja sekä määrätyissä tapauksissa maksuttomia palveluja koskevat määräykset annetaan hallinnollisissa ohjesäännöissä.\nTilien laatiminen ja selvittäminen\n497 1. Kansainvälisten tilien selvittäminen katsotaan juoksevaksi tilitapahtumaksi ja suoritetaan asianomaisen jäsenen senhetkisten kansainvälisten velvoitteiden mukaisesti tapauksissa, joissa asianomainen hallitus on asiasta jotain sopinut. Milloin asiasta ei ole sovittu, eikä peruskirjan 42 artiklan mukaisia erikoissopimuksia ole tehty, tilit selvitetään hallinnollisten ohjesääntöjen mukaisesti.\n498 2. Jäsenten hallinnot sekä kansainvälisiä televiestintäpalveluja hoitavat tunnustetut telelaitokset sopivat saataviensa ja velkojensa määrästä.\n499 3. Edellä 498 kohdassa mainittuja saatavia ja velkoja koskevat tilitykset on laadittava hallinnollisten ohjesääntöjen määräysten mukaisesti, ellei asianomaisten sopimuspuolten välisissä erikoissopimuksissa ole toisin määrätty.\n500 Ellei jäsenten välillä ole tehty erityissopimusta, käytetään kansainvälisten telepalvelujen maksujen laskennassa ja kansainvälisten tilien selvityksessä\n- joko Kansainvälisen valuuttarahaston valuuttayksikköä\n- tai kultafrangia\nkumpaakin siten kuin ne on määritelty hallinnollisissa ohjesäännöissä. Soveltamista koskevat määräykset on annettu Kansainvälisen televiestintäohjesäännön I liitteessä.\nAsemien välinen viestintä\n501 1. Siirtyvää radioviestintäliikennettä hoitavat asemat ovat velvollisia tavallisen työnsä puitteissa olemaan vastavuoroisesti radioyhteydessä toisiinsa riippumatta siitä, mitä radiojärjestelmää ne käyttävät.\n502 2. Jotta tieteelliselle edistykselle ei asetettaisi esteitä, edellä 501 kohdassa annetut määräykset eivät kuitenkaan saa estää sellaisen radiojärjestelmän käyttämistä, joka ei pysty olemaan yhteydessä muihin järjestelmiin, edellyttäen, että yhteensoveltumattomuus johtuu järjestelmän erikoisluonteesta ja että sitä ei ole otettu käyttöön yksinomaan asemien välisen viestinnän ehkäisemiseksi.\n503 3. Edellä 501 kohdan määräyksistä riippumatta jollekin asemalle voidaan antaa tehtäväksi rajattu kansainvälinen telepalvelu, jonka määrää palvelun tarkoitus tai muut käytetystä radiojärjestelmästä riippumattomat seikat.\n504 1. Valtionsähkeet ja virkasähkeet voidaan lähettää salakielellä kaikissa yhteyksissä.\n505 2. Yksityissähkeitä voidaan lähettää salakielellä kaikkien jäsenten välillä lukuun ottamatta niitä jäseniä, jotka ovat pääsihteerin kautta ilmoittaneet, etteivät ne hyväksy salakieltä tässä viestintälajissa.\n506 3. Jäsenten, jotka eivät salli salakielisiä yksityissähkeitä lähetettävän alueelleen tai alueeltaan, on kuitenkin hyväksyttävä niiden kauttakulku lukuun ottamatta peruskirjan 35 artiklassa mainittuja palvelujen keskeytystapauksia.\nVälimiesmenettely ja muutokset\nVälimiestuomio: menettelytapa (ks. peruskirjan 56 artikla)\n507 1. Välimiesmenettelyyn vetoavan osapuolen on pantava asia vireille ilmoittamalla toiselle riitapuolelle alistavansa asian välimiestuomiolla ratkaistavaksi.\n508 2. Riidan osapuolet päättävät yhteisesti sopien, onko välimiehinä käytettävä henkilöitä, hallintoja vai hallituksia. Jos riitapuolet yhden kuukauden kuluessa siitä päivästä lukien, jolloin ilmoitus riidan alistamisesta välimiestuomiolla ratkaistavaksi annettiin, eivät ole voineet päästä tästä yksimielisyyteen, valittakoon välimiehiksi hallitukset.\n509 3. Jos välimiehinä käytetään henkilöitä, näillä ei saa olla minkään riidan osapuolen kansallisuutta eivätkä ne saa asua riidan osapuolina olevissa maissa tai olla niiden palveluksessa.\n510 4. Jos välimiehinä käytetään hallituksia tai näiden hallintoja, nämä on valittava sellaisten jäsenten keskuudesta, jotka eivät ole osapuolina riitakysymyksessä, mutta jotka ovat liittyneet siihen sopimukseen, jonka soveltamisesta on syntynyt erimielisyyttä.\n511 5. Kolmen kuukauden kuluessa siitä päivästä lukien, jolloin ilmoitus riidan alistamisesta välimiestuomiolla ratkaistavaksi on saatu, kumpikin osapuoli nimeää välimiehen.\n512 6. Jos riitakysymys koskee useampaa kuin kahta osapuolta, kumpikin niistä kahdesta riidan osapuolten ryhmästä, joilla on yhteiset edut riitakysymyksessä, nimeää välimiehen 510 ja 511 kohdassa mainitun menettelytavan mukaan.\n513 7. Näin nimetyt kaksi välimiestä valitsevat kolmannen välimiehen, jonka on täytettävä, mikäli välimiehet ovat henkilöitä eivätkä hallituksia tai hallintoja, 509 kohdassa mainitut ehdot ja lisäksi oltava eri kansallisuutta kuin sanotut kaksi välimiestä. Elleivät välimiehet pääse yksimielisyyteen kolmannen välimiehen valinnasta, kumpikin välimies ehdottaa kolmatta henkilöä, jota riitakysymys ei koske. Liiton pääsihteeri ratkaisee arvalla, kumpi näistä tulee valituksi kolmanneksi välimieheksi.\n514 8. Riidan osapuolet voivat antaa yhden ainoan yhteisesti nimetyn välimiehen ratkaista heidän riitansa, vaihtoehtoisesti he voivat myös nimetä kumpikin oman välimiehensä ja pyytää pääsihteeriä arvalla ratkaisemaan, kumman näin valituista henkilöistä on yksin toimittava välimiehenä.\n515 9. Välimies tai -miehet saavat vapaasti päättää välimiesmenettelyn ajan ja siinä noudatettavat menettelytapasäännöt.\n516 10. Yhden ainoan yhteisesti valitun välimiehen päätös on lopullinen ja riidan osapuolia sitova. Jos välimiehiä on useampia kuin yksi, on päätös, jota välimiesten enemmistö kannattaa, lopullinen ja riidan osapuolia sitova.\n517 11. Kukin riidan osapuoli suorittaa ne kulut, jotka riitakysymysten tutkiminen ja välimiesmenettelyn järjestäminen sille on tuottanut. Muut kuin edellä mainitut välimiestuomiosta aiheutuneet kustannukset jaetaan riitapuolten kesken tasan.\n518 12. Liitto antaa käytettäväksi kaikki riitakysymystä koskevat tiedot, joita välimies tai -miehet voivat tarvita. Mikäli riidan osapuolet niin sopivat, ilmoitetaan välimiehen tai välimiesten päätös pääsihteerille viitteeksi tulevia tapauksia varten.\nTämän yleissopimuksen muuttamista koskevat määräykset\n519 1. Liiton jäsen voi esittää tähän yleissopimukseen muutoksia. Jotta muutosehdotukset voitaisiin ajoissa jakaa kaikille liiton jäsenille tarkistettaviksi, ne on toimitettava pääsihteerille viimeistään kahdeksan kuukautta ennen täysivaltaisten edustajien konferenssille määrättyä alkamispäivää. Pääsihteeri toimittaa muutosehdotukset kaikille jäsenille mahdollisimman ajoissa, mutta viimeistään kuusi kuukautta ennen mainittua päivämäärää.\n520 2. Liiton jäsen tai valtuuskunta voi kuitenkin koska tahansa täysivaltaisten edustajien konferenssin aikana esittää muutoksen 519 kohdan mukaisesti jätettyyn muutosehdotukseen.\n521 3. Täysivaltaisten edustajien konferenssin täysistunnon päätösvaltaisuus tähän yleissopimukseen tai sen muutosehdotukseen tehtävän muutoksen käsittelyä varten edellyttää, että yli puolet täysivaltaisten edustajien konferenssiin valtuutetuista valtuuskunnista on läsnä.\n522 4. Muutoksen hyväksyminen joko sellaisenaan tai muutettuna edellyttää, että yli puolet täysivaltaisten edustajien konferenssiin valtuutetuista ja äänioikeutetuista valtuuskunnista hyväksyy sen täysistunnossa.\n523 5. Ellei tämän artiklan edellä olevista kappaleista, joita sovelletaan yli muiden, muuta johdu, sovelletaan tässä yleissopimuksessa annettuja yleisiä määräyksiä konferensseista sekä konferenssien ja muiden kokousten työjärjestyksestä.\n524 6. Täysivaltaisten edustajien konferenssin tähän yleissopimukseen hyväksymät muutokset tulevat voimaan yhtenä kokonaisuutena yhden muutosasiakirjan muodossa konferenssin vahvistamana päivänä niiden jäsenten kesken, jotka ovat tallettaneet sekä tätä yleissopimusta että muutosasiakirjaa koskevat ratifioimis-, hyväksymis- tai liittymisasiakirjansa ennen kyseistä päivää. Muutosasiakirjan ratifiointi tai hyväksyminen tai siihen liittyminen eivät voi koskea vain osaa siitä.\n525 7. Edellä 524 kohdan määräyksistä riippumatta täysivaltaisten edustajien konferenssi voi päättää, että tämän yleissopimuksen muutos on välttämätön peruskirjaan tehtävän muutoksen toteuttamiseksi. Siinä tapauksessa tähän yleissopimukseen tehtävä muutos ei saa tulla voimaan ennen peruskirjan muutoksen voimaantuloa.\n526 8. Pääsihteeri ilmoittaa kaikille jäsenille jokaisesta ratifioimis-, hyväksymis- ja liittymiskirjan tallettamisesta.\n527 9. Muutosasiakirjan tultua voimaan tämän yleissopimuksen ratifiointi, hyväksyminen ja siihen liittyminen peruskirjan 52 ja 53 artiklan mukaisesti tarkoittavat muutettua yleissopimusta.\n528 10. Muutosasiakirjan tultua voimaan pääsihteeri toimittaa sen Yhdistyneiden Kansakuntien sihteeristöön rekisteröitäväksi Yhdistyneiden Kansakuntien peruskirjan 102 artiklan mukaisesti. Peruskirjan 241 kohta koskee myös mainittuja muutosasiakirjoja.\nLIITE Kansainvälisen televiestintäliiton tässä yleissopimuksessa ja hallinnollisissa ohjesäännöissä käytettyjen erityisten nimitysten määrittely\nLiiton edellä mainituissa asiakirjoissa seuraavilla nimityksillä on alla oleva merkitys:\n1001 Asiantuntija: henkilö, jonka on lähettänyt\na) maansa hallitus tai hallinto tai\nb) tämän yleissopimuksen 19 artiklan mukaisesti luvan saanut yksikkö tai järjestö tai\nc) kansainvälinen järjestö\nosallistumaan liiton työhön hänen ammattipätevyyteensä liittyvällä alalla.\n1002 Tarkkailija: henkilö, jonka on lähettänyt\n- Yhdistyneet Kansakunnat, Yhdistyneiden Kansakuntien erityisjärjestö, Kansainvälinen atomienergiajärjestö (IAEA), alueellinen televiestintäjärjestö tai satelliittijärjestelmiä käyttävä hallitustenvälinen järjestö osallistumaan täysivaltaisten edustajien konferenssiin tai jonkin sektorin konferenssiin tai kokoukseen neuvoa-antavassa ominaisuudessa,\n- kansainvälinen järjestö osallistumaan jonkin sektorin konferenssiin tai kokoukseen neuvoa-antavassa ominaisuudessa,\n- liiton jäsenen hallitus osallistumaan alueelliseen konferenssiin ilman äänioikeutta tai\n- yleissopimuksen 229 kohdassa tarkoitettu yksikkö tai järjestö tai kansainvälisluonteinen järjestö, joka edustaa tällaisia yksikköjä tai järjestöjä,\ntämän yleissopimuksen soveltuvien määräysten mukaisesti.\n1003 Siirtyvä liikenne: radioviestintäpalvelu liikkuvan ja maa-aseman välillä tai liikkuvien asemien välillä.\n1004 Tieteellinen tai teollinen järjestö: mikä tahansa järjestö, joka ei ole valtion virasto tai laitos ja joka tutkii televiestintään liittyviä kysymyksiä tai suunnittelee tai valmistaa televiestintäpalveluun tarkoitettuja laitteita.\n1005 Radioviestintä: Radioaaltojen avulla tapahtuva televiestintä.\nHuomautus 1: Radioaalloilla tarkoitetaan sähkömagneettisia aaltoja, joiden taajuus on alle 3000 GHz ja jotka etenevät avaruudessa ilman keinotekoista ohjainta.\nHuomautus 2: Tämän yleissopimuksen 149-154 kohdan vaatimuksiin nähden termi ''radioviestintä'' sisältää myös televiestinnän, joka käyttää taajuudeltaan yli 3000 GHz olevia sähkömagneettisia aaltoja, jotka etenevät avaruudessa ilman keinotekoista ohjainta.\n1006 Virkaviestintä: televiestintä, joka liittyy kansainväliseen julkiseen televiestintään ja jota käydään seuraavien välillä:\n- tunnustetut telelaitokset,\n- neuvoston puheenjohtaja, pääsihteeri, varapääsihteeri, toimistojen johtajat, radio-ohjesääntölautakunnan jäsenet ja muut liiton edustajat tai valtuutetut virkamiehet mukaan lukien ne, jotka toimivat virkatehtävissä liiton päämajan ulkopuolella.\nKANSAINVÄLISEN TELEVIESTINTÄLIITON YLEISSOPIMUSI LUKULiiton toiminta 1 JAKSO1 artikla - Täysivaltaisten edustajien konferenssi 2 artikla - Vaalit ja niihin liittyvät seikat 3 artikla - Muut konferenssit I LUKULiiton toiminta 2 JAKSO4 artikla - Neuvosto I LUKULiiton toiminta 3 JAKSO5 artikla - Pääsihteeristö I LUKULiiton toiminta 4 JAKSO6 artikla - Koordinointikomitea I LUKULiiton toiminta 5 JAKSO Radioviestintäsektori7 artikla - Maailman radioviestintäkonferenssi 8 artikla - Radioviestintäkokoukset 9 artikla - Alueelliset radioviestintäkonferenssit 10 artikla - Radio-ohjesääntölautakunta 11 artikla - Radioviestinnän tutkimusryhmät 12 artikla - Radioviestintätoimisto I LUKULiiton toiminta 6 JAKSO Televiestinnän standardointisektori13 artikla - Maailman televiestinnän standardointikonferenssi 14 artikla - Televiestinnän standardoinnin tutkimusryhmät 15 artikla - Televiestinnän standardointitoimisto I LUKULiiton toiminta 7 JAKSO Televiestinnän kehityssektori16 artikla - Televiestinnän kehityskonferenssit 17 artikla - Televiestinnän kehittämisen tutkimusryhmät 18 artikla - Televiestinnän kehitystoimisto ja neuvottelukunta I LUKULiiton toiminta 8 JAKSO Kaikille kolmelle sektorille yhteiset määräykset19 artikla - Muiden yksikköjen ja järjestöjen kuin hallintojen osallistuminen liiton toimintaan 20 artikla - Asiain käsittely tutkimusryhmissä 21 artikla - Suositukset konferenssilta toiselle 22 artikla - Sektorien keskinäiset suhteet ja suhteet kansainvälisiin järjestöihin II LUKUKonferensseja koskevat yleiset määräykset23 artikla - Kutsuminen ja osanotto-oikeus täysivaltaisten edustajien konferensseihin jonkin hallituksen toimiessa koollekutsujana 24 artikla - Kutsuminen ja osanotto-oikeus radio-viestintäkonferensseihin jonkin hallituksen toimiessa koollekutsujana 25 artikla - Kutsuminen ja osanotto-oikeus radioviestintäkokouksiin ja televiestinnän standardointikonferensseihin ja televiestinnän kehityskonferensseihin jonkin hallituksen toimiessa koollekutsujana 26 artikla - Menettelytapa maailmankonferenssien tai radioviestintäkokousten koolle kutsumiseksi tai peruuttamiseksi liiton jäsenten pyynnöstä tai neuvoston ehdotuksesta 27 artikla - Menettelytapa alueellisten konferenssien koolle kutsumiseksi liiton jäsenten pyynnöstä tai neuvoston ehdotuksesta 28 artikla - Määräykset niitä konferensseja varten, joiden koollekutsujana ei ole mikään hallitus 29 artikla - Konferenssin ajan tai paikan muuttaminen 30 artikla - Konferenssille tehtävien ehdotusten ja kertomusten esittämisaikarajat ja -ehdot 31 artikla - Konferensseille myönnetyt valtuudet III LUKUTyöjärjestys32 artikla - Konferenssien ja muiden kokousten työjärjestys IV LUKUMuut määräykset33 artikla - Talous 34 artikla - Konferenssien taloudellinen vastuu 35 artikla - Kielet V LUKUTeleviestintäpalvelujen käyttöön liittyviä määräyksiä36 artikla - Maksut ja maksuttomat palvelut 37 artikla - Tilien laatiminen ja selvittäminen 38 artikla - Valuuttayksikkö 39 artikla - Asemien välinen viestintä 40 artikla - Salakieli VI LUKUVälimiesmenettely ja muutokset41 artikla - Välimiestuomio: menettelytapa (ks. peruskirjan 56 artikla) 42 artikla - Tämän yleissopimuksen muuttamista koskevat määräykset LIITE Kansainvälisen televiestintäliiton tässä yleissopimuksessa ja hallinnollisissa ohjesäännöissä käytettyjen erityisten nimitysten määrittely